ДУКЧИ ЭШОН: ТАРИХ ВА ҲАҚИҚАТ - ANDIJONNOMA.UZ\nДУКЧИ ЭШОН: ТАРИХ ВА ҲАҚИҚАТ\nТарихда «Андижон қўзғолони» номини олган халқ миллий озодлик ҳаракатининг ташкилотчиси Муҳаммадали Эшон Собир Халфа ўғли - Дукчи Эшон ҳақида сўз юритишни ният қилдик.\nБуюк тарихда ҳеч нарса изсиз кетмайди. У халқларнинг қонида, тарихий хотирасида сақланади ва амалий ишларида намоён бўлади. Шунинг учун ҳам қудратлидир. Тарихий меросни асраб-авайлаш, ўрганиш ва авлодлардан авлодларга қолдириш давлатимиз сиёсатининг энг муҳим, устувор йўналишларидан биридир.\nВатанни севмоқ иймондандир. Мазкур исломий ҳикмат ушбу мақоламизнинг ҳам мазмун-моҳиятига сингиб кетишига интилдик. Янада ойдинроқ айтганда кўҳна ва қадимий Андижоннинг бебаҳо бўлаги Мингтепанинг яқин ва узоқ ўтмиши билан чамбарчас боғлиқ, шу улуғ юртнинг фарзанди, тарихда "Андижон қўзғолони" номини олган халқ миллий озодлик ҳаракатининг ташкилотчиси Муҳаммадали Эшон Собир Халфа ўғли - Дукчи Эшон ҳақида сўз юритишни ният қилдик. Ва гўзал диёримизнинг жасоратли фарзанди бўлмиш истиқлол курашчисининг бой тарихий ва маънавий мероси сизда ҳам улуғ боболаримиздан фахрланиш, ифтихор туйғусини янада уйғотишига ишончимиз комил.\nТУРКИСТОННИ ЛАРЗАГА СОЛГАН ҚЎЗҒОЛОН\nXIX асрнинг иккинчи ярми тарихимизнинг яна бир аламли ва кулфатли даврини бошлаб берди. Шимолдан ёғилган аёвсиз бало-қазо пароканда бўлган Туркистонни зулм ва истибдод исканжасига солиб қўйди.\n"Оқ империя" аждодларимизга нисбатан мустамлакачилик, шовинистик, геноцид сиёсатини олиб борди.\nТабиийки, бунга қарши маҳаллий аҳоли ўз озодлиги йўлида чоризм босқинчиларига қарши бош кўтарган ва натижада тарихий маълумотларга қараганда 1897-1917 йиллар орасида Туркистонда 4922 марта исён кўтарилган. Маҳаллий халқни бирлаштирган ана шу ҳаракатларнинг энг кучлиларидан бири (ҳатто ярим мустамлака ҳисобланмиш Бухоро ва Хива хонликлари халқларига ҳам таъсир ўтказган) 1898 йилги Андижон қўзғолони бўлиб, мустамлака ҳисобланмиш Туркистонни инқилобий ларзага келтирган. Бу қўзғолонга Андижон губернияси, Избоскан кенти маркази, яъни пойтуғлик Эшон Султонхон Тўранинг муриди, мингтепалик "Дукчи Эшон" номи билан машҳур бўлган 42 ёшли Муҳаммад Али Эшон уста Собир ўғли бошчилик қилди.\nАндижон қўзғолонининг асл сабаблари ва аҳамияти, қўзғолон ташкилотчиси ва раҳнамоси Муҳаммад Али Эшон шахси ва унинг фаолияти ҳақида воқеа содир бўлганидан то ҳозирги кунимизга қадар турлича қарашлар, бир-бирига қарама-қарши фикр-мулоҳазалар айтилиб келинди.\nТарихий манбаларда ёзилишича, "Чор Россияси маъмурлари, ҳарбийлар, сиёсатдонлар ўзларининг кўплаб ҳисоботларида, матбуот ("Мир божий", "Русский инвалид", "Правительственнўй вестник" ва бошқалар) саҳифаларида бу қўзғолон ҳақида қатор муносабат-хабарлар билдирганлар.\nРисола ва диссертациялар (В.Сальков. "Андижон қўзғолони", Қозон, 1901; И.Кузнецов. "Марказий Осиёда цивилизация ва тиллар кураши". Париж, 1913 й.), ҳатто Владимир Ульянов ("Империализм дафтарлари") ва бошқалар ўз асарларида Андижон воқеасини таҳлил қилишган. Айтайлик, Владимир Ульянов Швейцарияда бўлиб турган (1916 й.) вақтида ёзган "Империализм дафтарлари" ва бошқа асарларида ушбу қўзғолонни ижобий ва салбий жиҳатдан баҳоловчилар бўлгани ҳақида маълумот берган.\nВ.Ульянов ўзининг юқоридаги асарида бу қўзғолонни "Диний ниқоб остида сиёсий норозилик рўй бериши... ўз тараққиётининг маълум босқичида ҳамма халқларга ҳам хос бўлган ҳодисадир", дея талқин қилган.\nШўролар замонида 1898 йилги Андижон воқеасини тўғри, ҳаққоний ёритишни Андижон фарзанди, жадидчи, публицист ва олим Фозилбек Отабек ўғли бошлаб берди. Унинг "Дукчи Эшон воқеаси" (Самарқанд, 1926) китобида чоризмнинг истибдоди ва унга қарши кўтарилган миллий озодлик ҳаракатлари далиллар асосида ўзининг ёрқин ифодасини топган. Фозилбек Отабек ўғли ўтган асрнинг 20-йиллар тарихшунослигида биринчи бўлиб, 1898 йилги Андижон қўзғолонининг раҳбари Муҳаммад Али Эшон шахси ва унинг фаолиятини холис баҳолаб, ўз фикрларини замондошлар гувоҳликлари асосида ишонарли тарзда исботлаб берган эди.\nАфсуски, худди ўша вақтда Андижон воқеаси тарихан холисликдан йироқ, хаспўшланган ва бир ёқлама тарзда баҳолангани ҳам маълум. Бу ўринда Сангзоданинг "Революция в Средней Азии" журналида (Тошкент, 1928 й.) эълон этилган "К 30 летию Андижонского восстания 1898 года" мақоласини эслаш мумкин. У Андижон қўзғолонини шундай таърифлаганди: "Объектив олганда бу қўзғолон нимага олиб келар эди? Ҳақиқатан ҳам у чоризм пойдеворига зарба бердими? Ҳа, бу тўғри, лекин шу билан бирга 1898 йилги қўзғолон капиталистик муносабатлар ривожига ҳалақит берарди, бу эса биринчиси каби муҳим аҳамият касб этади".\nБаъзи бир "ўртоқлар" қатор ҳолатларга кўра, уни реакцион қўзғолон деб баҳолайдилар ва шу заҳотиёқ инқилобий томонларини ҳам қистириб ўтадилар. Яна бошқалар эса уни инқилобий қўзғолон деб ҳисоблайдилар, чунки унда деҳқонлар ва омма иштирок этган эди. Яна бошқалар эса бу қўзғолон объектив равишда чоризм асосларига зарба берганлигини рўкач қиладилар...\nБарчамизга ойдек равшанки, қаерда босқинчилик, зулм, истибдод бор экан, у ерда ҳақиқат, адолат, эрк, миллий озодлик учун кураш бўлади, ўз ҳақ-ҳуқуқини таниш учун, она тупроғини озод ва ҳур кўриш учун халқ ҳаракати бўлиши табиий ҳол, албатта. Шу маънода тарих саҳифаларида "Андижон қўзғолони" номи билан машҳур ушбу кураш жадидчилик ҳаракатининг улкан намояндаларидан бири мингтепалик Муҳаммадали Эшон - Дукчи Эшон бошчилигида 1898 йили 17 майдан 18 майга ўтар кечаси тунни ёритган чақмоқ мисоли юз беради.\nМинг афсус, қўзғолон бобомизнинг орзу-умидлари оч-юпун халқнинг курашдаги тажрибасизлиги, ўқотар қуролларининг озлиги, ташкилотчиликнинг етарли олиб борилмаганлиги, қолаверса, аҳоли орасидан чиққан баъзи бир сотқин кимсаларнинг "Оқ пошшо" малайига айланганлиги боис аёвсиз бостирилади.\n(Суратда:Дукчи Эшон набирасининг рафиқаси 94 ёшли Моҳинав ая.)\n«Қатлиом»га дучор бўлган мингтепа\nШундан сўнг эртасига, 1898 йил 19 май куни кечаси соат 23 лар чамасида Избоскан ноиби Оғабеков ўз йигитлари ва халқ хоини Қодирқул мингбоши ёрдамида Еттисув вилоятига ўтиб кетиш учун Чорвоқ қишлоғидаги тошкўприк олдида адашиб қолган Муҳаммадали Эшон, унинг сўписи Ҳожимат ва энг яқин муриди Субҳонқулни тутиб олиб келишади. Андижон ҳибсхонасида чоризм терговчилари кўплаб гувоҳларга "мана шу киши Эшонми?" деб қайта-қайта сўрайди, Асака ноиби Соҳиб Еникеевга "бу киши, ҳақиқатдан ҳам, ўша Муҳаммадали эшонми?" деб кўрсатишади, Тупроқтепадаги дор тагига тўпланган шаҳар аҳолисига "Эшон шуми?" деб мурожаат қиладилар. Бу сўроқлар, албатта, Дукчи Эшон тақдирига яқиндан қизиққанларни ажаблантириши табиий. Сабаби Дукчи Эшон ҳақидаги бошқача маълумотларнинг ҳам мавжудлигидадир. Андижон қўзғолони бўлган кечаси, 1898 йилнинг 17 май куни ярим тунда Мингтепанинг "Гар-гар" қишлоғида яшаб ўтган, яъни Тўрақул эшонга турмушга чиққан Шакаройимникига оқ отда Муҳаммадали Эшон кириб келади. Чунки улар ака-сингил эдилар. Эшон қўзғолон ҳақида гапира туриб, душманларга кучи етмаганини афсус-надомат билан сўзлаб беради.\nБу суҳбат ҳақида эса Шакаройимнинг чевараси 90 ёшни қоралаган Кимсанбой ота 1992 йилда бўлиб ўтган суҳбатимизда айтиб берган эдилар. Мингтепанинг Янгиқишлоқ маҳалласида яшаган амакиси Йўлдошбой, Абдукаримлар ҳам отанинг юқоридаги фикрларини тасдиқлаган. Бу албатта, тарихий манбаларда "Дукчи Эшон осиб ўлдирилган" деган маълумотларни ўқиган бизларни ўйлантириб қўйганди. Ҳар икки отахоннинг сўзларига кўра, Шакаройим хонадонидаги "туя сандиқ"нинг орқа тахталари олиб ташланиб, унинг ичига Муҳаммадали Эшонни кўрпага ўраб беркитганлар ва шу тарзда икки-уч кун сақлашган. Сўнгра 3-4 отлиқ кишилар келишиб, Олой орқали Қошғарга, яъни Эшоннинг онаси Асалбибининг юртига олиб кетишган.\nСавол туғилади, унда дорга осилган ким эди?\nМаълумотларга кўра, Эшоннинг ўрнига унинг андижонлик муриди, энг яқин мирзоси аввалдан ўрисларни ҳар эҳтимолга қарши чалғитиб, "Мен Муҳаммадали Эшонман" деб айтишга тайёрлаб қўйилган қиёфадоши осиб ўлдирилган. Бу эса, ҳар қандай эшитган инсонни таажжубга солади. Қўзғолон ваҳшийларча бостирилгач, ҳаммаси бўлиб, 8 нафар одам дорга осилган.\nШу ўринда тарих фанлари доктори, профессор Рустамбек Шамсутдиновнинг "Қатағон қурбонлари. Хотира китоби"нинг биринчи бўлими ва бошқа китобларига киритилган Андижон воқеаси ва Дукчи Эшон ҳақидаги айрим маълумотларни эътиборингизга ҳавола қиламиз.\n"Муҳаммадали Эшон томонидан кўтарилган қўзғолоннинг натижаси бўлган 18 май кунги Андижон лагерига қилинган хиёнаткор ҳужумга қарши ўч олиш бўйича биринчи ҳаракат бугун амалга оширилди - яъни дорга осилдилар.\n1. Эшон Муҳаммадали халфа Муҳаммад Собир ўғли.\n.... қатлдан сўнг чорак соат ўтгач шифокор уларнинг ўлганини тасдиқлади...\n... қатл этилганларнинг жасади кечгача осилиб турди..."\nМинг таассуфки, бу борада Бобур номли халқаро жамоат фонди ҳамда Андижон қўзғолони бўйича кўплаб тадқиқотлар олиб борган ва бу ҳақда бир неча китоблар чоп этган тарих фанлари доктори, профессор Рустамбек Шамсутдинов раҳбарлигидаги "Мерос" халқаро илмий-амалий экспедицияси жамоат фонди ҳам етарлича эътибор қаратмаганликлари боис, Дукчи Эшоннинг осилмаганлиги, балки Тожикистонда яшаб ўтганлиги ҳақидаги янги маълумот вақтлироқ ўрганилмади.\nМағлубиятга учраган Андижон қўзғолонидан сўнг унинг фожиаси узоқ давом этди. Ҳатто тарихни ўзгартирди. Сабаби, юзлаб бегуноҳ одамлар отиб ташланди, кўплаб юртдошларимиз ўз юртидан бадарға қилиниб, чор Россиясининг турли, олис юртларига сургун қилинди. Дукчи Эшоннинг 81 ёшлик онаси Асалбиби, оила аъзолари - Тожибиби Мақсудҳожи қизи ва унинг икки қизи Неъматпошшо ва Ҳамробиби, Иснорабиби Абдужалил қизи ва унинг ўғли Абдужалил, Руқиябиби Исмоил қизи ва унинг ўғли Абдураҳим, шунингдек, акаси Муҳаммадсоқи ва унинг ўғли Мусурмонқул Пенза губерниясига 6 йилга сургун қилинади.\nБоз устига, чор маъмурлари ва ҳарбийлари ўша йили 13 июнь куни кечки пайт замбарак ва милтиқлар билан қуролланган батальон аскарларини Мингтепа қишлоғига кираверишга ўрнаштириб, эртаси куни тонг саҳарда Мингтепани жануб томондан тўпга тутиб култепага айлантиради. Қишлоқнинг бор иморатлари маҳаллий мардикорлар томонидан буздириб ташланади. Шу алпозда 15 кун одамларни мажбуран ишлатиб Мингтепа қишлоғи ва унда яшовчи 780 оиланинг уй-жойлари теп-текис қилинади. Дукчи Эшон масжиди, хонақоҳи ва ҳовлилари ҳам тамоман бузиб ташланади.\nТеп-текис қилинган, аҳолиси "қатлиом"га дучор бўлган Мингтепа қишлоғининг майдони Марғилон ва Андижондан чақирилган муҳандису ва ер ўлчайдиганлар томонидан қисқа муддатда тўлиғича қайтадан режалаштирилиб, янги кўчаларнинг тархи олинади. Шундан кейин оз фурсат ичида Мингтепа ва Тожик қишлоқлари ўрнида 450 хонадонга мўлжалланган (баъзи манбаларда 200 хонадон) янги ўрисча посёлка қурилиб битказилади ва унга "Марҳамат" деган ном берилади. Бу ерга Россиянинг Саратов, Самара ҳамда Украинанинг Харьков шаҳарларидан фуқаролар олиб келиб жойлаштирилади.\n(Суратда: Муҳаммадали эшон Собир Халфа ўғли - Дукчи Эшон ҳазратларининг қабри).\nОрадан салкам бир аср ўтгач...\n1992 йилнинг кеч кузида Мингтепага Душанбе шаҳридаги тиббиёт олийгоҳи талабаси, асли Сўғд вилояти (Хўжанд), Ашт тумани, Қалам қишлоғи, Раҳимжон Турсунов кўчаси, 2-уйда яшовчи Зокиржон Рўзиев келади. Унинг бу ерга ташрифидан мақсад Тожикистоннинг Тавилдарасида яшовчи Дукчи Эшоннинг набираси Карим маҳсум Зокиржонга Мингтепада қариндошлари бор-йўқлигини билиб келишни топширган экан. У Гар-гар қишлоғидаги Кимсанбой ота Янгиқишлоқдаги Йўлдошбой тоға ҳамда Хакка қишлоғидаги Абдураҳим маҳсум қизи бўлмиш Анорхон ая хонадонларида бўлади. Шунингдек, Анорхон аянинг опаси Ортиқбуви келин бўлиб тушган Қирғизистон Республикаси Ўш области, Новқат тумани, Кўкжар қишлоғидаги қариндошлариникига ҳам боради.\nЗокиржоннинг ташрифидан тўрт йил ўтиб, 1996 йил 30 ноябрь-2 декабрь кунлари Тожикистоннинг Тавилдарасидан Дукчи Эшоннинг ўртанча ўғли бўлган Абдураҳим маҳсумнинг ўша юртдан уйланган хотинидан туғилган фарзанди 72 ёшли Карим Эшон ўзининг иккинчи ўғли Маҳмудулло ва бизга таниш Зокиржонни бирга олиб, Мингтепага келадилар. Улар аввал Ўшдаги қариндошларини зиёрат қилиб, сўнгра Марҳаматга келганлари маълум бўлди.\nУч кунлик ташрифи давомида Карим Эшон юқорида номлари тилга олинган қариндошлариникида бўлиб, бобоси Дукчи Эшон 1898 йилги Андижон қўзғолонидан сўнг яшириниб, Қошғарга кетгани, 6-7 йил яшаб, ундан сўнг Қошғардан Помир тоғлари оша Жилғатол орқали Тавилдара қишлоғига қайтганини, то 1933 йил 25 ноябргача шу қишлоқда яшаганини ва 78 ёшида вафот этганини айтиб беради.\nВо ажабо?! Бу қандай янгилик бўлди? Демак, унинг ўрнига чоризм маъмурлари қиёфадош муридини уриб-калтаклаб, "Эшон шуми, Эшон шу" дея бўйнига қўйиб, осишгани рост экан-да! Орадан 100 йил ўтиб бу гап-сўзлар чиқса-я?! Шубҳасизки, бўлиб ўтган бу суҳбатлар бизларга тинчлик бермай қўйди. Чунки бу маълумот мабодо ўз тасдиғини топса, чинакамига барча юртдошларимизни ҳайратга солиши табиий-да! Бунинг учун эса янгилик ҳақиқатми ёки йўқ, буни исботлаш, халқимизга асл воқеликни борича етказиш зарур эди.\n(Суратда: экспедиция раҳбари Зокиржон Машрабов (чапда), Дукчи Эшон чевараси Муҳаммадилло (ўртада) билан).\nВа ниҳоят, 2019 йили 14-16 ноябрь кунлари жамоат фондимиз томонидан халқаро илмий экспедиция уюштирилди. Унинг асосий мақсади Дукчи Эшон ҳақидаги маълумотларни тўплаш, Қирғизистон ва Тожикистондаги Эшон авлодларининг манзилларини аниқлашдан иборат эди. Экспедиция Бобур номли халқаро жамоат фонди раисининг ўринбосари Рустамжон Мамасолиев, журналист Обиджон Маҳмудов, фонд ҳайдовчиси Сойибжон Азимовлардан иборат бўлди.\nДастлаб Эшоннинг Ўратепа, Душанбе, Кулоб вилоятларида яшовчи қариндошлари ҳамда Душанбе шаҳри, Темирйўлчилар тумани, Мирзабек посёлкаси 2-тор кўча, 44-45-46-уйларида, шунингдек, Мавлоний гумбази маҳалласида яшовчи Карим Эшон ва Саиджон Эшон фарзандлари ҳақида маълумотлар тўпланди.\nШунингдек, Сўғд вилояти, Ашт тумани, Қалам қишлоғидаги Зокиржон Рўзиев хонадонида бўлинди. Зокиржоннинг онаси Гулшаҳар ая билан мулоқотда ўғли Душанбеда ўқиб юрган 1991-1997 йилларда Дукчи Эшон яшаб ўтган ва набираси Карим Эшон яшайдиган маҳаллада икки марта бўлганини айтиб берди.\nДукчи Эшон изидан яна янги маълумотларни тўплаш, аниқлаш зарур эди. Шу боисдан унинг изидан Бобур халқаро илмий экспедициясининг иккинчи сафари 2022 йилнинг 14-19 январь кунларига белгиланди. Биз, экспедиция аъзолари Андижондан чиқиб, Қўқон, Конибодом, Хўжанд, Астрафшан (Ўратепа), Душанбе йўналиши бўйлаб автомашинада сафарга йўл олдик. Ўратепага боргач, Шаҳрустон ва Анзоб довонлари орқали оғир ва ниҳоятда мураккаб йўлларини босиб, Душанбе шаҳрига кириб бордик.\n"Ориё" меҳмонхонасида тунагач, эртаси куни эрталаб нонуштадан сўнг Темирйўлчилар тумани сари отландик. Сўраб-суриштириб, Мирзабек даҳасига кириб бордик. Келаётганимиздан хабар топган Дукчи Эшон авлодлари бениҳоя хурсандчилик билан кутиб олдилар. Самимий танишув, илиқ суҳбатлар хонадонларида давом этди. Дастурхон атрофида Раҳимов Абдуллажон, Раҳимов Саиджалол, Раҳимов Маҳмудулло, Раззоқов Қисматилло ва уларнинг фарзандлари жам бўлишди. Ўтмиш бизни бирлаштиргани, ҳар биримизнинг ниятимиз Дукчи Эшон ҳақидаги ҳақиқатни аниқлаш эканини билдириб, улардан зарур маълумотларни йиға бошладик.\nАммо вақтимиз тиғизлиги боис мулоқот қисқа бўлди. Биз Дукчи Эшон ҳазратларининг яқин қариндошлари билан самимий суҳбатлашдик. Сўнг Карим Эшоннинг ўғли Маҳмудулло йўлбошчилигида Тавилдара томон жўнадик. Кўзланган манзил - Карим Эшоннинг турмуш ўртоғи, 94 ёшли Моҳинав ая ва унинг тўнғич ўғли Абдусалом маҳсум яшаётган "Лайрони боло" ("Баланд жой") қишлоғига оғир машаққатли йўллар билан етиб бордик. Сабаби, Тавилдара (Узун дара) деган жой денгиз сатҳидан 3-3,5 минг метр баландликдаги қорли тоғ ва бир томони эса ниҳоятда чуқур дарадан иборат манзил экан. Оби гарм дарёси бўйлаб биргина машина сиғадиган йўлдан бир амаллаб, 15-20 қишлоқ оралаб ўтиш зарур эди. Бунинг устига йўл қалин қор билан қопланган, тор, сирпанчиқ ва ўта хавфли бўлгани учун хизмат автомашинамизни Арзонқул маҳалласи ҳудудида қолдиришга тўғри келди.\nБизни ота уйига бошлаб бораётган Маҳмудулло қўшни Лайлаи поён маҳалласида яшовчи Назиржон Одинаевни телефон орқали чақирди. У бир соатлар чамасида "Musso" енгил автоуловида бизларни олиб кетиш учун етиб келди. Ҳарқалай, бу ерликлар ўз йўлларида қандай ҳаракатланиш кераклигининг ҳадисини олишганда. Буни ҳам тан олиш керак. 15-20 км. йўл босиб ва ниҳоят Дукчи Эшон ҳужраси ҳамда акаси Абдусалом ва онаси Моҳинав ая яшайдиган уй олдига етиб бордик. У чуқур сойнинг нариги бетида экан. Биз автомашинадан тушиб, қолган масофани пиёда босиб ўтдик.\nТун қоронғусида фонар ёқиб, бизларни кутиб турган Абдусалом ака билан кўришгач, экспедиция аъзоси Ваҳоб Раҳмонни ўз розилиги билан шу ерда қолдириб, бизлар Назиржоннинг уйига қайтдик. Унинг уй меҳмонхонасида тунагач, эрталабки нонуштадан сўнг тўғри Лайрони боло қишлоғида жойлашган Мавлоний қабристонига бордик. Абдусалом ва укаси Маҳмудулло жиянлари билан қорни суриб, йўлак очиб қўйишган экан. Шу йўлакдан юриб темир панжаралар билан ўралган қабристоннинг эшигидан кирдик. Бизни Абдусалом ака қабристоннинг шундоққина тепа қисмига дафн этилган бобоси Дукчи Эшон ва у билан ёнма-ён ётган отаси Карим Эшон қабрлари олдига бошлаб борди. Шу ерда ул зотларнинг ҳақига қуръон тиловат қилинди. Ҳар икки қабр оддийгина қилиб пишиқ ғиштдан ўраб қўйилган эди.\nДукчи Эшон ҳужраси\nҚабристондан қайтар эканмиз, Муҳаммадали Эшон яъни Дукчи Эшон бобомиз ўз қўли билан қурган ҳужра ва унга яқин жойда Карим Эшоннинг уйи шундоққина кўриниб турар эди. 80-100 метр чамасидаги қор йўлакдан бизлар эшакка миниб ўтиб, Дукчи Эшон ҳужраси олдида тўхтадик. Абдусалом ва укаси Маҳмудулло жиянлари билан бирга бизларни ҳужрага таклиф қилдилар. Дукчи Эшон ҳужраси ҳозирда йўқлаб келганлар учун меҳмонхона, жигарбандлар учун эса масжид вазифасини ўтар экан. Уларнинг гап-сўзларига қараганда, ҳар йили Моҳи Рамазон ва Ийд-Қурбон кунларида маҳаллада яшовчи 15 хонадон аъзолари тўпланиб, шу ерда ўтган аждодлари руҳига қуръон тиловат қилишар экан. Суҳбат асносида Абдусалом аканинг дўсти ва қудаси Мирзараҳмон ака ва бошқа маҳалла оқсоқоллари бўлиб ўтган тарихий воқеаларни батафсил сўзлаб бердилар. Уларнинг гапига қараганда, Дукчи Эшон Қошғардан, шарқий Туркистон заминидан Помир тоғлари оша Жилғатол орқали Тавилдарага 1905-1906 йилларда бир ўзи келган экан. Ўшанда бу ердаги Боршид қишлоғида яшовчи оқсоқоллар уни кутиб олган ва шу қишлоқдаги масжиддан жой беришган экан. Дукчи Эшон бобога уй-жой қуриш учун ер ажратишган. Уй қуриб бўлингач, Ўратепадаги қариндошларининг қизига уйланиб, бола-чақали бўлиб, шу ерда умрларининг охирига қадар яшаб ўтибдилар. Шунингдек, маҳалладан 15-16 км. узоқликда "Ҳазрати Мавлоний" масжиди жойлашгани ва ундан 5-6 км. нарида эса дунёга маълум ва машҳур бўлган "Ҳазрати Бурғ" зиёратгоҳи борлигини фахр-ифтихорга тўлиб сўзлаб берди.\nҲужрадан чиқар эканмиз, Абдусалом аканинг катта ўғиллари ва қиз набиралари момоси Моҳинав аяни биз билан салом-аликка қўлларида кўтариб, қорли йўлакчага стул қўйиб ўтқазишди. Онахон дуога қўл очиб, қиш чилласида йўқлаб келганимиз учун бизни ва барча юртдошларимиз ҳақига дуо қилди. Моҳинав ая билан зарур ва қизғин суҳбатлар қилинди. Шундан сўнг онахон ва фарзандлари билан хайрлашиб, Душанбе шаҳрига қайтдик.\nЙўл-йўлакай бизларга бу юрт ҳақида кўп янгиликларни айтиб келаётган йўлбошловчимиз Маҳмудулло "Бу ердаги аҳоли Тавилдарани Тожикистоннинг "Сибири" деб аташади", деди. Бу гапда жон борлигига ташрифимиз давомида тўла иқрор бўлдик.\nМанзилларни ортда қолдириб, кеч соат 22:30 ларда Темирйўлчилар туманидаги Абдуллажон Саиджон ўғлининг уйига етиб бордик. Бир пиёла чой устида дилдан суҳбат қурилди. Бу бизнинг ушбу сафардаги Дукчи Эшон авлодлари билан сўнгги дийдорлашувимиз эди. Чунки сафаримиз ниҳоясига етмоқда эди. Улар билан самимий хайрлашдик. Кеч соат бирлар чамасида шаҳардаги "Душанбе" меҳмонхонасида тунаш учун қолдик. Эрталаб нонушта қилиб бўлгач, текис ва равон Душанбе, Зарафшон, Садриддин Айний, Шаҳристон йўналиши бўйлаб, чегара постидан Ўзбекистон ҳудудига эсон-омон ўтиб олдик. Денов, Қарши, Самарқанд, Жиззах, Гулистон, Бўка орқали Олмалиқ шаҳридан тўғри қамчиқ довонига кўтарилдик. "Олтин водий"га, унинг гавҳари бўлмиш жон Андижонимизга 19 январь куни кечга яқин етиб келдик. Шундай қилиб, 125 йилга яқин вақт ўтиб, кутилган орзу ниятлар ўз рўёбини кўрсатганидан барча экспедиция аъзолари бениҳоя хурсанд эдик. Мингтепалик авлиё, тарихий "Андижон қўзғолони"нинг ташкилотчиси ва раҳнамоси, ватан озодлиги ва ҳуррияти йўлида чор Россияси босқинчиларига қарши курашга халқини бошлаган улуғ жадидчи бобомиз Дукчи Эшон ҳақидаги тарихий ҳақиқат ва адолат ўз исботини топди. Эндиликда ул зот ҳақида бугунга қадар етиб келган турли юзаки, чала маълумотлар, уйдирмалар ва бўҳтонларга чек қўйилиши зарур!\nМуҳтарам Президентимиз Шавкат Мирзиёевнинг Андижон заминига ташрифлари чоғида "Буюк тарихда ҳеч нарса изсиз кетмайди. У халқларнинг қонида, тарихий хотирасида сақланади ва амалий ишларида намоён бўлади. Шунинг учун ҳам қудратлидир. Тарихий меросни асраб-авайлаш, ўрганиш ва авлодлардан авлодларга қолдириш давлатимиз сиёсатининг энг муҳим, устувор йўналишларидан биридир" деб айтган адолатли сўзлари бизлар учун бамисоли маёқ бўлмоғи даркор.\n1898 йил 17 май куни Андижон шаҳрида бўлиб ўтган халқ миллий озодлик ҳаракатининг ташкилотчиси ва раҳнамоси Муҳаммадали Эшон Собир Халфа ўғли - Дукчи Эшон ҳазратлари дорга осилмаган! Аксинча ул зот 1933 йили ноябрь ойининг 25-санасида 78 ёшларида боқий дунёга рихлат қилганлар. Аллоҳ таоло ҳазрат бобомизни ўз раҳматига олган бўлсин!\nХалқаро илмий, тарихий экспедиция давомида Дукчи Эшон ўз умрини Помир тоғлари орасида Тавилдара қишлоғида ўтказган даврида муқаддас ислом дини қадриятларини, дунёвий илму маърифатларини, ахлоқий тарбияни у ерда яшаган аҳолининг қалбига, жисму жонига сингдириб кетганлигига амин бўлдик. Буюк аждодларимиздан бири Баҳоуддин Нақшбандийнинг "дил ба ёру даст ба кор" деган ғоясининг амалий ифодасини Тавилдара қишлоғи халқида кўрдик. Дарҳақиқат, ҳамманинг қалбида ва зикрида Аллоҳ, қўли эса меҳнатда. Барчалари ҳалол ризқ териб, кун кечирмоқда экан.\nДукчи Эшон яшаб ўтган Лайрони Боло қишлоғигача 200 га яқин қишлоқлардан, машаққатли оғир йўллардан ўтиб бордик. Йўлакларни қалин қордан тозалаётган ёш болакайлардан тортиб, қўлида ҳасса тутган нуронийларгача бизларга самимий нигоҳ билан қараб, "Ассалому алайкум биродари азиз, хуш омадед", дея қўлини кўксига қўйиб, кутиб олдилар.\nДукчи Эшон бошчилигидаги Андижон қўзғолони чор Россияси маъмурлари ва ҳарбийлари томонидан ваҳшийларча бостирилиб, Мингтепа таг-туги билан яксон қилиниб, халқи қатлиом этилиб, уйлари, масжид-мадрасалари бузиб ташланиб, шахсий кутубхонасида мавжуд бўлган 300 га яқин диний ва дунёвий асарларни, шу жумладан, "Ибрат-ул ғофилийн" асари ва унга киритилган кўплаб ғазаллари-байтлари, шунингдек, шахсий мирзоси бўлган "Осий" тахаллуси билан ижод қилган муриди томонидан ёзилган 168 варақдан иборат "Дукчи Эшон мақомати" асари мусодара қилинган бўлса-да, уларнинг барчаси ҳозиргача етиб келгани бизнинг бахтимиздир. Ўзбекистон Фанлар академияси Шарқшунослик институтининг қўлёзма асарлар бўлими бошлиғи, таниқли олим, тарих фанлари доктори Маҳмуд Ҳасаний ҳазратларининг айтишича, Дукчи Эшоннинг ҳамма асарлари сақланган ва қизиқувчи ўқувчиларга хизмат қилиб келмоқда.\nҲа, юқорида таъкидлаганимиздек, "Андижон қўзғолони"нинг етакчиси бўлган Дукчи Эшон ҳақида 125 йил давомида нохолис фикрлар, Чор Россияси ва кейинчалик ҳукм сурган Шўролар мафкураси ҳамда зўравонликка асосланган ғоялар таъсирида ёзилган асарлар, "ёлланма адабиётшунослик" муаллифларининг материаллари, чала ҳақиқат ва бир ёқлама, турли ҳадиклар билан суғорилган ва бизгача етиб келган маълумотлардан энди бутунлай воз кечиш керак. Зотан, тарихимизни бор бўй-басти билан фақат рост кўрсатиш ва авлодларга ҳам ҳақиқатни мерос қилиб қолдириш бурчимиздир.\nКелгуси 2023 йилда Дукчи Эшон бошлаган "Андижон қўзғолони" бўлганига 125 йил тўлади. Биз - Бобур номидаги халқаро илмий экспедицияси аъзолари Тожикистон давлатининг Помир тоғлари орасидаги Тавилдара ҳудудидаги Лайрони боло қишлоғида жойлашган Мавлоний қабристонидан Дукчи Эшоннинг қабридан ҳоки пойини олиб келиб, у туғилган Мингтепа юртига қўйишни режалаштирдик. Шу мақсадда янги экспедиция сафари 2022 йилнинг июль ойларига мўлжалланмоқда. Помир тоғлари оралиғидаги Тавилдара қишлоғига яна бориш режалаштирилган.\nБобур номли халқаро жамоат фонди раиси,\nЎзбекистон Республикасида хизмат кўрсатган маданият ходими, табиатшунос олим, экспедиция раҳбари.\nфилология фанлари номзоди, доцент, экспедиция аъзоси.\nпублицист, экспедиция аъзоси.


Аллоҳнинг ҳукмида ҳикматлар бор! — Исломобод\nСиз шуердасиз Бош саҳифа → Аллоҳнинг ҳукмида ҳикматлар бор!\nАллоҳ субҳанаҳу ва таоло беҳуда ўтказиб бўлмайдиган бир неча амалларни фарз қилди, ҳаддан ошишлик мумкин бўлмайдиган ҳудудларни чегаралаб қўйди ва унинг ичига кириб бўлмайдиган бир неча нарсаларни ҳаром қилди. Зеро, Набий с.а.в: “Аллоҳ китобида нимани ҳалол қилган бўлса, бас у ҳалолдир, нимани ҳаром қилган бўлса, у ҳаромдир. Нима ҳақида сукут сақлаган бўлса, бас у офиятдир. Сизлар Аллоҳдан офиятни қабул қилинглар, чунки Аллоҳ ҳеч нарсани унитган эмас”, дедилар ва ушбу оятни тиловат қилдилар: “ Роббинг унитгувчи бўлмаган” . Ҳоким ривояти.\nМуҳаррамот (Аллоҳ ҳаром қилган нарсалар) — Аллоҳнинг чегарасидир. “Ўшалар Аллоҳнинг чегараларидир, унга яқинлашманг” (Бақара 187). Аллоҳ таоло чегарасини бузган, ҳаром қилган нарсаларининг ичига кирган бандаларга таҳдид қилиб: “Ким Аллоҳга ва унинг расулига исён қилса ва Унинг чегарасидан тажавуз қилса, уни абадий қолиш учун дўзахга киритади. Ва унга хорловчи азоб бордир”, деди. (Нисо14).\nҲаром қилинган нарсалардан четлашиш Расулуллоҳ с.а.в нинг ушбу ҳадисларига биноан вожибдир. “Сизларни нимадан қайтарган бўлсам , ундан четлашингиз, сизларга нимани буюрган бўлсам, бас уни тоқатингиз етгунча бажарингиз”. Муслим ривояти.\nДемак, Аллоҳ таоло ҳаром қилган нарсаларида ҳам ҳалол қилган нарсаларида ҳам биз бандалар учун жуда кўп ҳикматлар бор. Мўмин бандалари У Зотнинг ҳукмига рози бўлиши ва таслим бўлиши керак экан.\nАллоҳ таолонинг аҳкомлари унинг илми, ҳикмати ва адлига кўра бўлади, бекордан-бекорга эмасдир. Аллоҳ таоло каломида: “Роббингнинг сўзлари содиқлик ва адолат ила батамом бўлди. Унинг сўзларини ўзгартирувчи йўқ. Ва У яхши эшитувчи ва яхши кўргувчи зотдир”, деб марҳамат қилган.\nАллоҳ азза ва жалла бизларга ҳаром ва ҳалолнинг ўзаги бўлган қоидани ўзининг каломида баён қилиб: “…ва уларга покиза нарсаларни ҳалол қилиб, нопок нарсаларни ҳаром қилади…” , деб ҳалол нарсалар покиза эканлигини, ҳаром эса нопок нарса эканини ўргатяпти. Бирор нарсага ҳалол ёки ҳаром ҳукмини бериш фақат Аллоҳнинг ҳаққидир. Агар кимдир бу ҳақни даъво қилса, яъни ҳалолни ҳаром, ҳаромни ҳалол деса куфрга ружуъ қилган бўлади. Бу тўғрисида Аллоҳ таоло: “Ёки уларнинг диндан Аллоҳ изн бермаган нарсаларни шариат қилиб берган шерик (худо) лари борми?!”, деб бандаларни ўта оғир гуноҳдан сақланишга чақирмоқда.\nШунингдек, Қуръон ва суннат олимларидан бўлмиш олимдан бошқа кишиларни ҳалол ва ҳаром тўғрисида гапирмоқликлари жоиз эмас. Чунки илмсизлик билан ҳалол ва ҳаром масаласида фатво берган кишига қуръони каримда жуда қаттиқ огоҳлантириш бор. “Аллоҳга нисбатан ёлғон тўқиш учун тилларингиз васф қилган ёлғонни гапириб: “Бу ҳалол, бу ҳаром”, деяверманглар. Албатта , Аллоҳга нисбатан ёлғон тўқувчилар нажот топмаслар. (Наҳл 116).\nБандалар қилишлиги маҳрум қилинган нарсалар қуръон ва суннатда қатъий зикр қилинган. “Келинг, Роббингиз сизларга ҳаром қилган нарсаларни тиловат қилиб бераман: “Унга ҳеч нарсани ширк келтирманг! Ота –онангизга яхшилик килинг! Очликдан қўрқиб, болаларингизни ўлдирманг…”. (Анъом 151)\nШунингдек, Расулуллоҳ с.а.в ҳадисларида ҳам муъминлар учун маҳрум қилинган нарсалар зикр қилинган. “Аллоҳ хамрни, ўлакса гуштни, чўчқани ва бут-санамларни сотишни ҳаром қилди”. Абу Довуд ривояти.\n“Агар Аллоҳ бирор нарсани ҳаром қилган бўлса, унинг пулини ҳам ҳаром қилган”. Дору Қутний ривояти.\nАллоҳ таоло бандаларига жуда раҳмлидир. У Зот саноғи ва навининг ҳисоби бўлмаган покиза нарсаларни ҳалол қилиб қўйган. Шунинг учун ҳалол нарсаларни бирма-бир баён қилмади. Балки, ҳаром қилган нарсаларни баён қилиб, бандалар уни эътироф этиб ўзларини ундан сақлашлари учун уларни батафсил ажратиб қўйди. “У сизларга ҳаром қилган нарсаларни батафсил баён қилиб берган-ку?! Магар музтар бўлганингизда майли”. (Анъом 119). Аммо, ҳалол нарсалар модомики покиза экан, Аллоҳ таоло уларни гўзал услуб билан баён этди. “Эй одамлар! Ер юзидаги нарсалардан ҳалол-покларини енглар. Ва шайтон изидан эргашманглар, чунки у сизларга очиқ душмандир”. (Бақара 168). Ояти каримада ҳалол-пок ризқларни ейишга зид қилиб шайтоннинг изидан эргашиш қўйилмоқда. Яъни, шайтоннинг йўлида юрганларгина ҳалол-пок емайдилар, деганидир. Шайтон инсонларга ҳолол едирмаслик билан уларни Аллоҳнинг итоатидан чиқаради. Шайтоннинг измига тушиб қолган нодон инсон эса, ҳалол-ҳаромни фарқламай нақадар улкан гуноҳ қилаётганини ўзи билмайди, ҳатто ҳис этмайдиган даражага тушади.\nМубоҳ яъни, рухсат этилган нарсаларни инсон ҳаётининг мазмуни қилиб қўйилиши, ҳатто ҳаром қилинган нарсаларга далил-ҳужжат келтирилиши Аллоҳнинг бандаларига раҳматидир. Бас шундай экан, бандаларга итоат, ҳамд ва шукрона қилишлик вожибдир.\nБаъзида одамлар ҳаром нарсаларни баён қилинаётганда уларнинг зарарига айтилинаётгандек қабул қиладилар. Шунда улар шариат аҳкомларини ўлчаб қалблари сиқилиб, “дод!” деб бақириб юборгиси келади. Айтадики: “Ҳамма томонда ҳаром! Ахир дин енгилликдан иборат эмасми?”. Ҳа, аслида дин енгилликдан иборат. Уларнинг бу тушунчалари шариатни оз тушунганлари, иймонларини заифлигидандир. Диндаги “Енгиллик” тушунчаси кишиларнинг фикрлари ва хохишларига биноан эмас, балки шариат келтирган нарсага биноандир.\nМисол учун: Мусофир намозини қисқартириши, рўзасини очмоқлиги, маҳсига масҳ тортмоқлик муқим киши учун ҳукми бир кеча ва кундуз, мусофир киши учун уч кеча ва кундуз, сувни истеъмол қилишда хавф бўлса, таҳорат ўрнига таяммум қилиш, касал киши учун намозларни жам қилиб ўқиш, қасам бузилганда унинг каффоратини адо қилишда учта ҳукмдан бирини ихтиёр қилиш қул озод қилиш ёки таом бериш ёки кийинтириш, зарурат бўлганда ўлган гўштни истеъмол қилиш шариат енгилликлари ва руҳсатидир.\nШунингдек, ҳаром қилинган нарсаларни ҳаром бўлишида ҳикматлар бор эканини мусулмон киши билмоқлиги керак. Аллоҳ бандаларни ҳаром нарсалар билан синаб кўриши, дўзох аҳлидан жаннат аҳлини ажратмоқлиги, агар шу каби синовлар бўлмаса итоаткор кишидан осий кишини билиб бўлмас эди. Иймон аҳли Аллоҳнинг розилигини топиш учун У зотнинг амрига бўйсиниш ва ажрни касб этиш кўзи билан зиммасидаги машаққатга назар соладилар, машаққат эса уларга енгил бўлиб кўринади. Нифоқ аҳли эса шу машаққатларга алам, оғриқ ва маҳрумлик кўзи билан назар соладилар, натижада босим уларга қаттиқ, тоат эса қийин туюлади.\nҲаром нарсаларни тарк қилиш билан итоаткор киши иймон ҳаловатини татийди. Ким Аллоҳ учун бирор нарсани тарк қилса, Аллоҳ унга ундан яхши нарсани эваз қилиб беради, ва қалбида иймон лаззатини топади.\nЁшлар тарбияси — жамиятдаги муҳим масала\nМУЛОҚОТНИНГ САМАРАСИ БОР!


Қизлар тўпланишиб, қуроқ тикишар...\nҚадимдан келаётган халқ амалий санъати – қуроқ тикиш ҳозирги кунда ҳам долзарблигини йўқотмаган. Жаҳондаги кўп халқлар қуроқ тикишни ўзиники, деб билади ва бу бежиз эмас. Техника ривожланган замонимизда телевидение орқали Ҳиндистонда қуроқларнинг шакли думалоқ ва учбурчак экани, ушбу минтақада қизил, яшил, сариқ ва кўк рангли матолардан кўпроқ фойдаланилишидан воқиф бўлдим. Эронда эса, болалар либосларида учбурчак қуроқлар ишлатилар экан. Бу шакл туморга қиёсланиб, турли ёмон назарлардан сақласин, деган маънони англатиши таъкидланади.\nРоссиянинг Қозон шаҳридаги маданият тарихи давлат музейида қуроқ санъатига доир қатор ноёб ашёлар сақланаётганидан хабар топдик. Халқ амалий санъатининг ушбу тури жаҳон моддий маданияти ривожланиши тарихида ўзига хос ўрин тутишига яна бир бор амин бўлдим. Ваҳоланки, қуроқ илк бор Шарқнинг қадимий манбаларида тилга олинган. Шарқ халқлари эса, қуроқ ўз эгасини турли бало-қазолардан сақлайди, деб ишонишган.\nБу ҳақда кўпроқ маълумотларга эга бўлиш мақсадида қорабулоқлик бир гуруҳ онахонлардан суҳбат олдим:\n– Қадимда момоларимиз турли мато парчаларидан кўрпача ва ёстиқлар тиккан, уларни яна бирон нарсага яратишни ўйлаб, бир-бирига қўшиб тикиш натижасида қуроқ ҳунари пайдо бўлган, – дейди Азиза ая Шерназарова. – Ҳозирги қизлар қуроқни модадан қолган деб менсишмайди.\nҚуроқ ҳар хил шаклларда бўлади. Айни пайтда унинг турлари кўпаймоқда. Масалан, “юлдуз” номли қуроқ – бахти кулсин, юлдузи ярқирасин, деган тилак билан тикилади. Ҳатто, қуроқнинг рангларида ҳам чуқур маъно мужассам экан. Масалан, кўк ранг – очиқ осмонни, омадни, қизил ранг – оловни, қонни, ҳаётни, яшил ранг – ўсимликни, навбаҳорни, оқ ранг – юксаклик, сариқ ранг – доноликнинг белгисидир. Баъзи манбаларда Хоразмда, асосан, оқ ва қора рангли матолардан фойдаланилиши, бунда ҳам ўзига хос тушунча мужассамлиги айтилган: ойнинг ўн беши қоронғи бўлса, ўн беши ёруғ.\n– Қуроқ қураш одамнинг бардошини синайди, – дейди яна бир суҳбатдошимиз Тўтиой ая Усмонтоева. – Момоларимиз қуроқдан тил-кўздан сақлайдиган, ёмонликдан ҳимоя қиладиган тумор сифатида фойдаланган. Чақалоққа кўз тегмасин, деган ирим билан қирқ қуроқ қуралиб, шунга ўралган. Кўрпа, қуроқ, ёстиқ, кўрпача, бола ёстиғи қиз узатганда қўшиб берилади. Қуроқдан тикилган буюм, қизнинг борган ерида, илдиз отиб, палак ёйиб, ўзидан кўпайиб, қўшгани билан қўша қарисин, деган маъноларни ифодалайди. Тўйдан аввал қуроқ тикиш, қизининг сепига қўшиш – ўзбек халқининг урфидир.\n– Илгари оналаримиз бизни ўтқазиб, қуроқ тикишни, дастрўмол тўқишни ўргатардилар. Биз, маҳалладаги қизлар тўпланишиб, қуроқдан ҳар хил кўрпачалар қурардик, турли ҳунарлар ўрганардик. Кўчада бекор юрмасдик, у пайтда телефон бўлмаган. Ҳозирги қизлар телефондан бошини кўтаришмайди. Ҳеч қандай ҳунар ўрганишмай, турмушга чиқишади. Бозорда тайёр замонавий қуроқ кўрпа, кўрпачалар сотиляпти, деб ёш оналар ҳам қизларига бу касбни ўргатишмайди, – деб куйинади яна бир онахонимиз Ҳабиба Мусаева.\n– Қуроқ – даромад рамзи, шунинг учун янги уйга чиққан оилага дунёси қуралсин, жон боши билан мол боши кўпайсин, деб қуроқ кўрпача тикиб берилади, – дея суҳбатни якунлади онам.\nҲар бир ўзбек қиз-келинчагини бугунги кунгача сақланган ва айни пайтда янада оммалашиб бораётган, момоларимиздан қолган қуроқчилик анъанасини тўлиқ тиклашга чорлаймиз. Вилоятимизнинг қатор мактабларида қуроқчиликка катта эътибор қаратилмоқда. Меҳнат дарсларида қизлар апликация, гул қуроқ, хризантема, кашта қуроқ ва бошқа турларини тикишаётганини кўриб, қувонади киши.\nМ. АБДУРАИМОВА, 2018-04-24, 10:34 274


2018 йил 24-28 октябрь кунлари Ўзбекистонда Қирғизистон маданияти кунлари бўлиб ўтмоқда. Ушбу тадбир доирасида 24 октябрь куни Ўзбекистон амалий санъат ва ҳунармандчилик тарихи давлат музейига Қирғизистон Республикаси маданият, ахборот ва туризм вазири в.в.б. Б. Секинов бошчилигидаги 50 нафардан иборат делегация ташриф буюрди.\nШу билан бирга музейнинг мусиқий жамоаси ўзиниг ўзбек миллий куй ва қўшиқлари билан ташриф буюрган меҳмонларни хушнуд этишди.Қирғизистон Республикаси делегациясида Ўзбекистон амалий санъати ва ҳунармандчилигига бўлган қизиқиш янада ортди.\nБугунги хостлар .... 239\nБарча хостлар ..... 1343616


Мактаб ўқувчиси учун энг фойдали озиқ-овқатлар - Farzand.uz\nМактаб ўқувчиси учун энг фойдали озиқ-ов...\nМактаб ўқувчиси учун энг фойдали озиқ-овқатлар\nFeruza 16.08.2017 07:12 411 01\nЎртача катталикдаги битта товуқ тухумида 6—8 граммгача енгил ҳазм бўлувчи оқсиллар мавжуд. Шунингдек унинг таркиби асаб тизимининг ривожланиши ва фаолияти учун зарур бўлган лецитинлар ва холинга ҳам жуда бой. Айниқса қайнатилган тухум жуда фойдали. Тухумни колбаса, ветчина ёки беконлар билан эмас, балки сабзавотлар билан ейиш тавсия қилинади.\nБалиқ ва денгиз карами\nДенгиз балиғи ва денгиз карами таркибида оқсилдан ташқари жуда муҳим микроэлемент ҳисобланувчи ёд ҳам бор. Бу минерал мия фаолияти ва қалқонсимон без гормони бўлган тироксинлар учун жавоб беради. Агар организмда ёд етишмаса, бола тез ва қаттиқ чарчайди, ланж ва карахт бўлиб қолади. Балиқ таркибида гўштдан фарқли равишда мураккаб толалар бўлмайди, шунинг учун у осон ҳазм бўлади.\nИшлов берилмаган ва қорамтир ёрмалар\nГречка, геркулес, киноа, ишлов берилмаган гуруч – булар мураккаб углеводлар, клетчаткалар ва Б гуруҳ витаминларининг бой манбалари ҳисобланади. Ҳар бир бўтқа фойдали микроэлементлар ва витаминлардан ташкил топган. Шунинг учун уларни навбати билан бериш тавсия қилинади. Бўтқаларни сабзавотлар билан еган маъқул.\nТворог, пишлоқ ва ачитилган сут маҳсулотлари\nТворогнинг муҳим хусусиятларидан бири – унинг таркибидаги кальций ва фосфор миқдорининг тенглиги. Кальцийнинг айнан шундай мутаносиб миқдори яхши ҳазм бўлади ва тишлар, сочлар, мушаклар ва асаб тизими ҳолатига ижобий таъсир кўрсатади.\nШунингдек, болаларга творогдан ташқари янги пишлоқлар ва ачитилган сут маҳсулотлари ҳам тавсия қилинади.\nC витаминига бой бўлган сабзавотлар ва мевалар\nБулғор қалампири, қора қорағат, киви, цитруслилар ва тузланган карам – организмдаги кўплаб муҳим жараёнларда иштирок этувчи C витаминига бой бўлган озиқ-овқатлар ҳисобланади. Кўриш қобилияти, томирлар эгилувчанлиги, темирнинг сингдирилиши, тўқималарнинг битиши ва инфекциядан ҳимояланиш C витамини мавжудлигига боғлиқдир.


Замонавий шароитда таълим самарадорлигини оширишнинг энг мақбул йўли – бу машғулотларни интерфаол методлар ёрдамида ташкил этиш ҳисобланади. Хўш, интерфаол методларнинг ўзи нима? Улар ўқувчи билимини оширишда қанчалик самарали?\nМаълумки, интерфаол таълим ўқувчининг билим, кўникма ва муайян ахлоқий сифатларни ўзлаштириш йўлидаги ўзаро ҳаракатини ташкил этишга асосланади. Дарсни дебатлар асосида ташкил этиш ана шундай интерфаол усуллардан бири ҳисобланади. Дебатлар ўқувчиларда муҳокама қилиш, изланувчанлик, фикр билдира олиш, мустақил фикрини шакллантириш ва ўз фикрини ҳимоя қила олиш каби муҳим кўникмаларни ўзлаштиришда алоҳида аҳамиятга эга.\nДебатлар – бу қарама-қарши нуқтаи назарларнинг ўзаро баҳси. Дебатлар илк бор қадимги Грецияда яратилган. Дебат – ўқувчиларни танқидий фикрлашга, турли масалаларни ўрганиш ва ўзлари ҳақ эканига бошқаларни ишонтиришга ўргатади. Ўқувчилар билан дебат ўтказганда қуйидаги тамойилларга амал қилиш керак:\nБиринчидан. Дебат ўтказишдан асосий мақсад фақат ғалаба қозониш эмас, балки янги билимларни эгаллаш, муносабат билдира олиш ва эшита олиш эканини унутмаслик; Иккинчидан. Жараёнда фаол иштирок этиш ва муҳокамадаги масалага виждонан ёндашиш. Бу тамойил дебатнинг ўзаги бўлиб, нотўғри аргумент келтириш ва саволларга жавоб беришда мантиқан нотўғри йўлдан кетишнинг олдини олади.\nУчинчидан. Ўзаро ҳурматни сақлаш. Дебат иштирокчиларининг шахсига, қасддан тескари алоқага киришмаслик, ўзга ўқувчи томонидан айтилган назария ёки фикрга қарши фикр бўлса, унинг обрўсини тўкмаслик. Чунки дебат – фикр ва ғоялар тўқнашувидан иборат. Бинобарин ҳар бир фикр ёки ғоя нисбий бўлиб, унга қўшилиш ёки қўшилмаслик мумкин.\nДебатда асосан иккита жамоа иштирок этади ва улардан бири ҳар доим тасдиқловчи ёки инкор этувчи бўлади.\nЎтказиладиган дебатнинг мавзуси аниқ, тугалланган фикр шаклида бўлиши керак. Тасдиқловчи томон спикерлари ҳакамларни ўз нуқтаи назарларининг тўғрилигига ишонтиришга ҳаракат қилади. Инкор этувчи томон спикерлари тасдиқловчи томон нуқтаи назарининг нотўғри эканига ҳакамларни ишонтиришга ҳаракат қилиши керак.\nАргументлаш орқали ҳар иккала томон ҳакамларни ўз нуқтаи назари тўғри эканига ишонтириши зарур. Аргументлар суст ёки кучли, ишонарли ёки ишончсиз бўлиши мумкин. Шунинг учун дебат иштирокчилари ўз нуқтаи назарларини мустаҳкамловчи далиллар тақдим қилиш орқали баён этишга ҳаракат қилишади.\nАлбатта, дебат ҳам шахсга йўналтирилган таълимнинг ўзига хос кўриниши бўлиб, ўқувчининг фикрлаш ва ҳа ракат стратегиясини инобатга олган ҳолда унинг шахси, ўзига хос хусусиятлари, қобилиятини ривожлантиришга хизмат қилади. Бу турдаги таълим ўқувчи ёшларда мустақиллик, ташаббускорлик, жавобгарлик каби сифатлар, шунингдек, мустақил, ижодий ва танқидий фикрлаш қобилиятини тарбиялайди.\nЎқитувчи эса бу жараёнда ҳар бир ўқувчига имкон қадар индивидуал ёндашиши, унинг шахсини ҳурмат қилиши, унга ишонч билдириши керак. Қолаверса, шахсга йўналтирилган таълим ўқитиш жараёнининг иштирокчилари педагог-ўқувчи ёки ўқувчи-ўқувчи, ўқувчи-ўқувчилар гуруҳи тарзида ўзаро ҳамкорликда билим олиш, шахс сифатида камол топтириш учун қулай педагогик усуллардан биридир.\nИрода ЖАЛОЛОВА, Мирзо Улуғбек тумани 211-сонли умумтаълим мактаби ўқитувчиси\n🕔23:46, 01.05.2021 ✔335\n✔ 335 🕔 23:46, 01.05.2021\n✔ 508 🕔 17:36, 23.04.2021


ЎзА - Миллий кино: сифат сарфланаётган сармояга арзийдими?\n15.08.2018 20:10 Чоп этиш версияси\nМиллий кинематография соҳасида ижобий ўзгаришлар даври кечмоқда. Мутахассислар эътирофича, Президентнинг шу йил 24 июлда қабул қилинган «Миллий киноиндустрияни ривожлантириш бўйича қўшимча чора-тадбирлар тўғрисида»ги қарори асосида миллий кино санъатида муҳим бурилиш даври бошланди.\nХалқаро пресс-клубнинг "Миллий киноиндустрияни ривожлантириш: тарихий анъаналар, муаммолар, янгича бадиий сифат ва мақсадли сармоялар" мавзуидаги сессиясида бу ҳақда фикр-мулоҳазалар билдирилди. Унда «Ўзбеккино» миллий агентлиги бош директори Фурқат Зокиров, Агентликнинг биринчи ўринбосари Шуҳрат Ризаев ва бошқалар соҳага қаратилаётган эътибор кино мутахассислари зиммасига катта масъулият юклаётганини таъкидлади.\n2017 йил 3 августда Президент Шавкат Мирзиёев бошчилигида ўтказилган ижодкор зиёлилар ва 29 декабрда "Ўзбеккино" миллий агентлиги раҳбарлари иштирокидаги йиғилишда кино санъати ривожи, муаммо, унинг ечимлари борасида сўз юритилган эди. Ўтган йилнинг 7 августида эса «Миллий кинематографияни янада ривожлантириш чора-тадбирлари тўғрисида» Президент қарори қабул қилинди. Белгиланган вазифалар ва қабул қилинган ҳужжатлар ижросини таъминлаш мақсадида соҳада бир қатор ислоҳотлар ўтказилди.\nШулардан келиб чиқиб, "Ўзбеккино" миллий агентлиги қошидаги Бадиий кенгаш томонидан эълон қилинган 2018 йилга мўлжалланган кинолойиҳалар танловида аввалгиларидан фарқли ўлароқ, тарихий мавзудаги кинолойиҳалар салмоқли ўрин эгаллади. Бадиий кенгаш томонидан тасдиқланган ва ишлаб чиқаришга туширилган 23 та бадиий фильмнинг 11 таси тарихий мавзудадир. "Имом Абу Исо Термизий", "Элпарвар", "Саид ва Саида", "Берлин – Оққўрғон" каби кинолойиҳалар ўзлигимизни янада яхшироқ англашга, тарихимизни ўрганишга, аждодларимизнинг ҳаёти билан яқиндан танишишга хизмат қилади.\nЖорий йилда турли мавзу ва йўналишларда 64 та фильм томошабинлар эътиборига ҳавола этилиш арафасида. Шулардан 23 таси тўлиқ метражли, 4 таси қисқа метражли, 26 таси ҳужжатли ва 7 таси мультипликацион фильмлар ва "Зумраша" болалар ҳажвий киножурнали тўпламларидир.\n"Исломхўжа" бадиий публицистик фильмининг тасвирга олиш ишлари якунланиб, катта экранлардаги намойишига тайёргарлик кўрилмоқда.\nМазкур филмьнинг журналистлар учун тақдимоти ҳам ўтказилди.\n"Ҳужжатли ва хроникал фильмлар киностудияси" ДУК томонидан ҳозирда 26 номдаги тарихий, иқтисодий-ижтимоий, ҳарбий-ватанпарварлик, илмий-маданий жараёнларни ёритувчи, мустақилликни мустаҳкамлашга ҳисса қўшган, ҳаёт йўли ёшларга намуна бўладиган замондошларимиз ҳақида ҳикоя қилувчи ҳужжатли фильмлар суратга олинмоқда. Уларнинг 7 номдагиси катта экранларда намойиш этилди. "Кино санъати" номли журналнинг илк сони тайёрланди.\nҚирғизистон киноижодкорлари билан ҳамкорликда «Сарвиқомат дилбарим», Ҳиндистоннинг йирик компанияларидан бири билан ҳамкорликда "Шоду хуррамлик" каби бадиий фильмларни суратга олиш ишлари бошлаб юборилган.


Ҳоким ҳақида — У ким, бу нима — QOMUS.INFO\nQOMUS.INFO > Ҳ ҳарфи > ҲОКИМ\nҲОКИМ (ЎзРда) — вилоят, туман, шаҳарда олий мансабдор шахс. У маҳаллий вакиллик ва ижро этувчи ҳокимият бошлиғи. Ҳоким лавозимининг жорий этилиши ўзбек миллий давлатчилиги анъаналари ва тарихий тажрибаларга асослангандир. Искандар Макдуний замонида маҳаллий аҳоли вакилларидан Артабоз — Бақтрияда, Оксиарт ва Хориен — Сўғдиёна ҳудудларида Ҳокимлик қилганлар. Амир Темур ва темурийлар даврида давлат бошқаруви олий даражадаги амалдорлардан ташкил топган марказий бошқарув ва вилоят Ҳ. лари қўлидаги маҳаллий бошқарувдан иборат бўлган. Ҳокимлар мамлакатнинг амалдаги ҳақиқий эгалари эдилар. Ўрта Осиё хонликларида муайян бир шаҳар ва унинг атрофидаги қишлоқлар устидан раҳбарликни амалга ошириш учун бел-гилаб қўйилган амалдорлар Ҳоким деб аталган.\nМустақилликнинг илк кунларида-ноқ Ўзбекистонда маҳаллий ҳокимият органлари фаолиятини кучай-тириш мақсадида Ҳоким лавозими таъсис этилди. «Ўзбекистон Республикаси маҳаллий ҳокимият идораларини қайта ташкил этиш тўғрисида» Олий Кен-гаш томонидан қабул қилинган қонун (1992 й. 4 янв.) Ҳ. ва ҳокимлик тузилмасининг асосий вазифаларини белгилаб берди. Ўзбекистон Республикаси Конститупиясининг 99-моддасига биноан, «Вилоятлар, туманлар ва шаҳарларда (туманга бўйсунадиган шаҳарлардан, шунингдек шаҳар таркибига кирувчи туманлардан ташқа-ри) ҳокимлар бошчилик қиладиган халқ депутатлари Кенгашлари ҳокимиятнинг вакиллик органлари бўлиб, улар давлат ва фуқароларнинг ман-фаатларини кўзлаб ўз ваколатларига тааллуқли масалаларни ҳал этадилар». Халқ депутатлари Кенгашлари ва Ҳоким ларнинг ваколат муддати — 5 йил. Вакиллик ва ижроия ҳокимиятини тегишлигига қараб вилоят, туман ва шаҳар Ҳокимлари бошқаради. Вилоятлар Ҳокимлари ва Тошкент шаҳри Ҳокими Ўзбекистон Республикаси Президенти томонидан тайинланади ва лавозимидан озод қилинади ҳамда тегишли халқ депутатлари Кенгаши томонидан тасдикланади. Шаҳарлардаги туманларнинг Ҳокимлари тегишли шаҳар Ҳокими томонидан тайинланади ва ла-возимидан озод қилинади ҳамда халқ депутатлари шаҳар Кенгаши томонидан тасдиқланади. Туманларга бўйсунадиган шаҳарларнинг Ҳокимлари туман Ҳокими томонидан тайинланади ва лаво-зимидан озод қилинади ҳамда халқ депутатлари туман Кенгаши томонидан тасдиқланади. Ҳокимлар яккабошчилик принпипида иш олиб боради ва уларнинг чиқарган ҳужжатлари шу ҳудудда бажарилиши шарт. Ҳоким ўзининг қарорларигина эмас, ўзи раҳ-барлик қилаётган органларнинг қарорлари ва фаолияти учун ҳам шахсан жавобгардир. Ҳоким Ўзбекистон Республикаси Вазирлар Маҳкамаси белгилайдиган миқдорда биринчи ўринбосар ва ўринбосарларга эга бўлади.\nҲоким ларнинг ва халқ депутатлари маҳаллий Кснгашларининг фаолиятини ташкил қилиш, уларнинг ваколат доираси «Маҳаллий давлат ҳокимияти тўғрисида»ги Ўзбекистон Республикасининг. қопуни (1993 й. 2 сент.)да белгиланган.\nNext PostҲУЖАЙРА МАРКАЗИ


АЙБЛАНУВЧИ АЙБДОР, АММО... АЙБДОР ЭМАС\nАжрашиш учун нега эркаклар ариза бермоқда?\n«Ёшларни, бўлғуси судьяларни адолат, ҳақиқат руҳида тарбиялашга эришмас эканмиз том маънодаги одил судни яратиш мушкул...»\nБу соҳага умрини бағишлаган Гулнора Мирзаалимова фаолиятини фуқаролик ишларини ўрганишдан бошлаган эди. Бугун эса, у қирқ йиллик тажрибасини «Судьялар клуби»да ёшларга улашмоқда. Бу ерда ёш судьялар ишида учраётган чигал вазиятларда қандай йўл тутиш лозимлиги ҳақида устозлардан маслаҳатлар олишди. Чунки бугун жиноятлар, ҳуқуқбузарликларнинг турлари ўзгарган. Одам савдоси, уни эксплуатация қилиш, фоҳишахона сақлаш каби жиноятларнинг янги-янги турлари пайдо бўлмоқда.\n— Илгари судьяликка тайинланиш муддати беш йил эди, — дейди Гулнора Мирзаалимова. — Судьяликка 25 ёшдан ҳам тайинланса бўларди. Бугун мезонлар ўзгарган. Энди 30 ёшдан кейин судья бўлиш мумкин. Мантиқан ўйлаб қаралса, 25 ёшли ҳали турмуш қурмаган судья қандай қилиб, ажрашиш учун ариза берган эр-хотиннинг ишини адолатли кўра олади?\nСудья пухта билимга ва юксак маънавий салоҳиятга эга бўлиши лозим. Айниқса, унинг ҳиссиётга берилиши ноўрин. Бироқ унинг ички туйғуси ҳам ривожланган бўлиши керак. «Судьялар клуби» да ёш бир судья савол берди. Айтишича, айбланувчи аслида айбсиз, буни у иш кўриш жараёнида аниқлаган, бироқ барча далиллар унга қарши. Бундай пайтда судья қандай йўл тутиш мумкинлиги ҳақида сўради. Бундай пайтда судья аввало, ақлига, ички овозига ҳам таяниши керак бўлади. Бу ҳақда қонунларимизда белгилаб қўйилган.\nИш фаолиятимда уй-жой, мерос масаласига оид бир низони ўрганганман. Иш жуда чигал эди. Самарқанддаги мерос масаласи пойтахтда кўрилган. Иш ўн беш йил давомида мураккаблиги сабаб суддан-судга муддат берилиб ўтиб кетаверган. Бу муддат давомида кимлардир вафот этиб кетган, фарзандлар туғилган, улар улғайиб балоғат ёшига ҳам етган. Суд қарорини кутиб, аризачилар ҳам чарчаган. Қарор чиқариш эса жуда ҳам оғир эди, чунки иш жуда ҳам чалкаш, мураккаб, қонунга тўғри келмайдиган, бироқ инсонийлик нуқтаи назаридан оқлаш мумкин бўлган ҳолатлар аралашиб кетган эди. Ниҳоят, бу ишни ниҳоясига етказиб, қарор чиқариб берганман. Бунда қонунларга амал қилган ҳолда, ички овозга ҳам қулоқ солганман. Натижада томонлар суд қароридан рози бўлган.\nБугун фуқаролик ишларининг ҳолати ҳам ўзгарган. Илгари ажрашиш учун аёллар ариза берган. Бунга эркакларнинг ишламай, аёлига боқиманда бўлиб қолгани, бола-чақасига ғамхўрлик қилмаслиги сабаб бўларди. Судьялар эса, тушунтириш ёки бу муаммони ҳал қилиш йўли билан оилаларни сақлаб қолишга эришган. Ҳозирда эса, эркаклар ариза билан мурожаат қиляпти. Кўп ҳолларда бунга сабаб — аёлининг хиёнати. Бугун техника жуда ривожланган, далиллар аниқ, инкор қилиб бўлмаслиги сабабли судьялар ажрашишга иложсиз қарор чиқаришяпти. Шунда ҳам ажрашишга қарор қилган оилаларга олти ойгача муддат берилмоқда, аммо охир-оқибат барибир иш ажрим билан якунланяпти. Бундай пайтда судьяларга ҳам оғир. Чунки ўртада фарзандларга васийлик, уй-жой муаммоси юзага қалқиб чиқади. Энг ёмони, ота-онаси ажрашган бола руҳиятида салбий кечинмалар куртак ота бошлайди. Бу эса келгусида жамият ҳаётига ҳам чуқур салбий таъсир кўрсатиши аниқ. Оилани муқаддас, деймиз, бироқ маънавиятсизлик, ахлоқсизлик сабаб оилалар бузилмоқда. Оддий низолар, келишмовчиликларни тушунтириш, ажрашгандан кейин келиб чиқадиган муаммолардан огоҳлантириш йўли билан ҳал этиш мумкин ва бунда аксарият оилалар ярашиб ҳам кетади.\nҲа, судья кунига юзлаб мурожаатларни кўради, ана шу кун мобайнида кимларнингдир тақдирини ҳал қилади. Албатта, судья қонун доирасида иш кўради, бироқ уни масъулият юки умр бўйи тарк этмайди.\n12:19, 17.01.2019 ✔103\n✔ 103  12:19, 17.01.2019


ОСЛОДА ЎЗБЕКИСТОН ХАЛҚ ҲАРАКАТИ НАМОЙИШИ БЎЛИБ ЎТДИ « O'zbekiston ERK Demokratik Partiyasi\nОСЛОДА ЎЗБЕКИСТОН ХАЛҚ ҲАРАКАТИ НАМОЙИШИ БЎЛИБ ЎТДИ\n2 сентябр куни Ослода Ўзбекистон Халк Ҳаракатининг Ўзбекистон мустақиллигининг 20 йиллиги муносабати билан намойиш бўлиб ўтди. Намойишда Норвегия бўлими фаоллари, Босния, Украина ва Шарқий Туркистонлик мехмонлар иштирок этишди.\n04 September 2011 - 10:38\n2 сентябр куни Ослода Ўзбекистон Халк Ҳаракатининг Ўзбекистон мустақиллигининг 20 йиллиги муносабати билан намойиш бўлиб ўтди. Намойишда Норвегия бўлими фаоллари, Босния, Украина ва Шарқий Туркистонлик мехмонлар иштирок этишди. Намойишчилар Осло марказий станцияси олдида йиғилиб, пиёдалар юрадиган Карл Йоханс кўчаси орқали Норвегия парламенти олдига келишди. Бу ерда Ўзбекистон Халк Ҳаракатининг Норвегия бўлими раиси Мақсуд Бекжон Ўзбекистонда 20 йилдан бери хукм сураётган мустабид тузумга қарши курашиш миллатини севган хар бир кишининг бурчи эканлиги хақда маъруза қилди. Айни пайтда Ўзбекистон Халк Ҳаракати Муассислар Мажлиси аъзоси Намоз Нормўмин ўзбек тилидаги хорижий радиоларининг бу намойиш хақдаги саволларига жавоб берди. Намойиш Норвегия Парламенти олдида якунланди.\nҚуйида ЎХҲ Осло намойиши ҳақида Ҳаракатнинг муассислар мажлиси аъзоси ва мувофиқлаштирувчиси Намоз Нормўминнинг “Озодлик” радиосига берган интервюсини ўқишингиз мумкин.\nНорвегия парламенти биноси олдида ўтказилган пикетда Ўзбекистон Халқ ҳаракати фаолларидан 30 яқин одам қатнашди.\nҲаракат муассислар мажлиси аъзоси ва мувофиқлаштирувчиси Намоз Нормўмин фикрича, бундай намойишлар Ўзбекистондаги диктатура режимини тинч йўл билан ағдаришга билвосита хизмат қила олади:\n– Ҳозир биринчи навбатда бугун биз Ослода Ўзбекистон Халқ ҳаракати Норвегия бўлимининг норозилик намойишини ўтказаяпмиз. Аввало шуни айтишимиз керакки, биз мустақилликка қарши эмасмиз. Биз мустақил давлатимизнинг диктатура режимига айлантирилганлигига қаршимиз. Яъни биринчи талабимиз диктатуранинг тугатилиши, иккинчиси ноҳақ қамалган, сиëсий, диний ëки бошқа сабаб билан режимга қарши бўлганларнинг озод қилиниши, кейинчалик зарур бўлган ислоҳотларнинг ўтказилиши.\nОзодлик: Мана сизлар норозилик намойишларини Ўзбекистоннинг ичида эмас¸ ташқарисида қилаяпсизлар. Шу митинглар Ўзбекистон ҳукуматига қанчалик таъсир қилади?\n– Албатта¸ таъсир қилади. Чунки бизнинг халқимиз аслида ҳам ижодкор, тарихда ҳам, бугунда ҳам дунë жамоатчилигида ўз ўрнини эгаллаган халқ. Мустақилликнинг илк йилларидаги намойишларни, халқимизнинг ислоҳотларга бўлган хоҳишларини ҳаммамиз эслаймиз. Демак бу ҳам дунë жамоатчилигининг, ҳам Ўзбекистондаги халқимизнинг эътиборини тортишга ва мавжуд диктатура ҳукуматини изоляция қилишга қаратилган. Биз умид қиламизки, бу ўз натижасини беради, дейди Намоз Нормўмин.\nЎХҲ Норвегия бўлими


28 апрель, 2021, 20:43\nТеглар:Юлиан Нагельсманн | Бавария | РБ Лейпциг\nМоуриньонинг рекорди янгиланди.\n"РБ Лейпциг" бош мураббийи Юлиан Нагельсманн ёзда "Бавария"га ўтиши маълум бўлди. 33 ёшли мутахассис бу борада Ханс-Дитер Фликнинг ўрнини эгаллайди.\nBild нашри мухбири Кристиан Фалькнинг маълум қилишича, "РБ Лейпциг" ўз мураббийи учун мюнхенликлардан 25 млн евро товон пули олади. Шу сабабли Нагельсманн энди футбол тарихидаги энг қиммат мураббий сифатида қайд этилади.\nШу кунгача энг қиммат товон пули эвазига сотиб олинган мураббийлар рейтингини Жозе Моуриньо бошқариб келаётган эди. 2010 йилда "Реал" Моуриньо учун "Интер"га 16 млн евро тўлаган. Ундан кейинги ўринда эса Андре Виллаш-Боаш (2011 йил "Порту"дан "Челси"га 15 млн еврога) бормоқда.\nНагельсманн “РБ Лейпциг”дан аввал бир неча мавсум “Хоффенхайм” клубида муваффақиятли фаолият юритган.


Ҳужайра - Бу нима? - Онлайн Тиббий Энциклопедия MedLife.Uz\nҲужайра [лот. cellula, cytus – катакча] – барча тирик организмларнинг тузилиши ва функционал бирлиги, элементар тирик тизим. Алоҳида организм сифатида ҳаёт кечириши (бактериялар, энг содда ҳайвонлар, айрим сувўтлар ва замбуруғлар) ёки кўп ҳужайрали организмлар тўқималари таркибига кириши мумкин. Генетик аппарат эукариотларда цтоплазмадан мембрана билан ажралган ядрода; прокариотларда эса нуклеоидда жойлашади. Жинсий ҳужайра мейоз натижасида ҳосил бўлади.\nҲужайра ўлчами 0,1-0,25 мкм дан (айрим бактериялар) 155 мм гала (туяқуш тухуми). Ҳужайранинг хилма-хил вазифасини ихтисослашган ички структуралар – органоидлар бажаради. Ҳужайранинг универсал органоидлари: ядрода – хромосомалар, цитоплазмада – рибосомалар, митохондриялар, эндоплазматик тўр, Гольжи комплекси, лизосомалар. Айрим манбаларда ҳужайра мембранаси ҳам органоидлар қаторига киритилади. Кўпчилик ҳужайрада бўладиган мембрана структуралари – микронайчалар, микрофириллалар ҳужайра шаклининг; ҳужайра киритмалари ҳужайра таркибининг доимийлигини таъминлаш вазифасини бажаради.\nҲужайра ичида ва организмнинг ички суюқ муҳитида бўладиган оқсиллар, жумладан, ферментлар ҳам ҳужайрада синтезланади. Ҳужайранинг ҳар қайси органоиди фақат унга хос вазифани бажаради. Масалан, эукариотларда ҳужайранинг нафас олиши фақат митохондриялар мембраналрида, оксид синтези – рибосомаларда кечади. Ферментларнинг концентрацияланиши ва уларнинг ҳужайра структурасида муайян тартибда жойлашуви кимёвий реакцияларни тезлаштириб, кетма-кет бориши (конвейер принципи) ни таъминлайди. Ҳужайрага хос микрогетерогенлик хусусияти бир хилдаги компонентдан бир вақтнинг ўзида ҳар хил моддаларни жуда оз миқдор (микроҳажм)да синтезлаш имконини беради. Ихчамлик принципи, айниқса, ДНК структураси учун хос. Масалан, одам тухум ҳужайрасининг б-КГ12 г келадиган ДНК си организм учун хос бўлган барча омилларни кодлайди. Ҳужайра ичида ионларнинг муайян концентрацияси сақланади. Ҳужайра муҳитдан йирик молекулалар, жумладан, оқсиллар, ҳатто вирусларни пиноцитоз, айрим майда ҳужайралар ва улар фрагментларини фагоцитоз орқали ютиш хусусиятига эга.\nБарча эукариотлар ҳужайраси бир хилдаги органоидлар ва метаболизмни бошқариш механизмларига эга. Улар прокариотлар сингари метаболизмни бошқариш, энергияни жамғариш ва сақлаш, оқсил синтезида генетик кодан фойдаланиш хусусиятига эга. Барча ҳужайра мембранасининг вазифаси ҳам ўхшаш. Ҳужайра тузилиши ва вазифасининг ўхшашлиги улар келиб чиқишидаги умумийликдан далолат беради. Бироқ организмдаги Ҳ. ўлчами ва шакли, у ёки бу органоидлари сони, ферментлар мажмуи билан бир-биридан фарқ қилади. Бу фарқ организмдаги Ҳ. нинг ўзаро кооперацияси ва уларнинг функционал ихтисослашуви билан боғлик. Бир ҳужайралилар Ҳ. сининг тузилиши ва вазифаси ўртасидаги тафовутни кўп жиҳатдан уларнинг яшаш муҳитига мосланиши билан тушунтирилади. Генетик аппарат тузилишидаги ўхшашлик прокариот ва эукариотлар келиб чиқишидаги умумийликни тушунтириш учун далил бўлади. Аммо бир ҳужайралиларнинг аждоди ҳар хил прокариотлар бўлиши ҳам мумкин. Симбиогнез назариясига биноан бир хил прокариотлар хўжайин Ҳ. митохондрияларига, бошқалари – хлоропластларга айланган ва органоид тарзида ўз-ўзидан кўпая бошлаган. Бошқа назарияга биноан эса прокариот Ҳ. нинг структуралари аста-секин ривожланиб, эукариотга айланган.\nБир организмнинг барча Ҳ. лари геноми потенциал ахборот ҳажми жиҳатдан уруғлаган тухум ҳужайра геномидан фарқ қилмайди. Ихтисослашган Ҳ. ядросини ядроси олиб ташланган Ҳ. га кўчириб ўтказилганда нормал организм ривожланиши буни исботлайди. Кўп ҳужайрали организмда Ҳ. хоссалари ўртасидаги фарқ генлар фаоллигининг бир хил бўлмаслиги туфайли келиб чиқади. Ҳужайранинг ҳар хил ихтисослашуви натижасида бир хил Ҳ. лар (нерв) қўзғалувчанлик; бошқалари (мушак) мофибриллалар ҳосил қилувчи оқсилларга эга бўлиши туфайли қисқариш, учинчи хиллари (безли Ҳ.) ҳазм қилиш ферментлари ва гармонларни синтезлаш хусусиятига эга бўлади. Кўпчилик Ҳ. кўп вазифани, масалан, жигар Ҳ. си қон плазмаси ва ўт суюқлиги омилларини синтезланиб гликоген тўплайди ва уни глюкозага айлантиради; ёт моддалар (жумладан, дорилар) ни парчалайди. Барча Ҳ. да умумий вазифага эга бўлган генлар фаол бўлади. Шундай қилиб, ҳар хил Ҳ. лар ўртасидаги ўхшашлик белгилари уларни бир-биридан фарқ қилувчи белгиларга нисбатан кўпроқ бўлиб, келиб чиқиши ва вазифасига кўра ўхшаш Ҳ. тўқималарни ҳосил қилади (қ. Тўқима).\nМетаболитлар ва ионлар – Ҳ. даги жараёнларни бошқарувчи омиллар. Улар генларга таъсир этиш орқали ферментлар синтезини ёки бевосита ферментларнинг ўзига таъсир кўрсатиб, улар фаоллигини ўзгартириши мумкин. Бундай ўз-ўзини бошқариш механизмлари туфайли Ҳ. да ҳаёт учун муҳим бўлган кўп жараёнлар оптимал (энг қулай) ҳолда сақланиб туради.\nҲужайра ларнинг ўзаро таъсири, нерв ва гармонларнинг Ҳ. фаоллигини ўзгаришига олиб келадиган хусусиятлари ташқаридан бошқарадиган омилларга киради. Бундай омиллар Ҳ. нинг ўзига хос хусусиятларини сақлаб туриш учун зарур. Ҳужайра культурасига хос сунъий шароитда Ҳ. нинг ўзига хос кўпгина хусусиятлари йўқолади.\nЭукариот Ҳ. митоз орқали ўз-ўзидан кўпаяди. Одам организмидаги Ҳ. сони 1014. Айрим тўқималарда Ҳ. сони ҳаёт давомида доимий бўлиб қолади; фақат кам ихтисослашган Ҳ. бўлинади. Масалан, одам организмида сутка давомида 70 млрд. га яқин ичак эпителийси Ҳ. си, 2 млрд. эритроцит нобуд бўлиб туради. Бир қанча тўқималарда Ҳ. тўлиқ ихтисослашган ҳолда Ҳ. циклига киради. Бундай ҳолларда митоз Ҳ. бўлинмасдан хромосомаларнинг 2 ҳисса ортиши билан тугайди (қ. Полиплоидия) ёки митоз бошланмасдан хроматидлар сони 2 ҳисса ошади. Айрим ихтисослашган Ҳ. ядроси умуман Ҳ. циклига киришмайди (масалан, нейронлар, скелет мушаклари толаси). Бундай ҳолларда Ҳ. ҳаёти организм умрининг узоқлигига тенг бўлади. Одам Ҳ. си ўртача 1-2 кун (ичак эпителийси) яшайди. Барча Ҳ. ларда моддалар ва структура элементлари фаол янгиланиб туради. Тўқималарни ҳосил қилувчи беқиёс кўп сонли Ҳ. лардаги метаболитик ва бошқарув жараёнларининг ўзаро боғланганлиги, улар таркибининг доимо янгиланиб туриши кўп ҳужайрали организм аъзоларининг нуқсонсиз ишлаб туришини таъминлайди. Ҳужайрани ситология фани ўрганади. Яна қ. Ҳужайра назарияси, Ҳужайра цикли.\nҚуёш нури билан даволаш


Тошкентдаги супермаркетда 1 кг довучча 119 минг сўмдан сотилмоқда\n15:31 / 18.03.2016\nТошкентдаги супермаркетларда “Довчани севиб истеъмол қилувчилар учун мавсум очиқ!” эълонлари осилган. Фейсбукдаги “Потребители.уз” гуруҳи фойдаланувчисининг ёзишича, супермаркетлардан бирида 1 кг довуччанинг баҳоси 119 минг сўм.\nТармоқда ёзилишича, Next савдо мажмуасининг биринчи қаватида махсус идишларга солинган довуччалар граммига қараб, 10-15 минг сўмдан сотилмоқда. Яна бир фойдаланувчи эса Сирғали туманидаги Кorzinka супермаркетида довчанинг 1 килограмми 119 минг сўмдан сотилаётганини айтган.\nМазкур дўконларга ўз вақтидан эрта ҳосил бўлган довуччалар қаердан олиб келинаётгани маълум эмас.\nЎтган йили Кorzinka супермаркети ўзининг Facebook’даги саҳифасида дўконларида довучча сотилаётганини апрель ойининг бошида маълум қилганди. Ўшанда унинг 1 килограмми 14 минг 490 сўмдан сотилганди.


Автор: admin 0 Комментариев аҳолиси, вулқон, гуам, давлат тили, дини, иқтисодиёти, орол, пойтахти, пул бирлиги, сиёсий тизими, тарихи\nГеографик жойлашуви. Гуам ҳудуди — Тинч Океаннинг ғарбий қисмидаги Мариан ороллари гуруҳида энг йириги ва энг жанубийси ҳисобланиб Япон оролларидан тахминан 3 800 км жануби-шарқда жойлашган:\nРасмий номланиши Гуам ҳудуди\nМустақиллик санаси АҚШга тегишли ҳудудлар\nДавлат тили инглиз ва чаморро\nМайдони 541 км.кв. (дунёда 202-ўринда)\nСув сатҳидан юқорилиги –\nАҳоли сони(2005) 166 минг киши (дунёда 186-ўринда)\nЗичлига 1 км.кв. га 307 киши\nПул бирлиги АҚШ доллари (USD код 840)\nТелефон коди 1671\nСоат миллари UTC+11\nОрол вулқонли ва маржонли асосга эга бўлиб, жанубий қисми тоғли, шимолий қисми эса маржонли оҳактош платосидан таркиб топган. Гуам ороли Мариан камгаки (чуқури) бўйлаб чўзилган. Гуамдан жануби-ғарбий томонда дунё океанининг энг чуқур нуқтаси жойлашган — унинг чуқурлиги 11 022 м ташкил этади. Иқлими тропик. Ҳаво ҳарорати доимий, шунинг учун йил бўйи +25° С — 30° С ҳолатда бўлади. Энг илиқ ойлари— май, июнь ва июль. Икки фасли ўта аниқ ажралиб туради – булар: қуруқ (декабрдан то июнь ойигача) ва ёмғирли (йилнинг қолган барча ойлари). Июнь ойидан бошлаб ноябрь ойигача Гуам оролларига кўп бора тайфунлар бостириб келади.\nМаъмурий тақсимланиши. Маъмурий-ҳудудий чегаралар йўқ. Маъмурий маркази — Хагатна. 1998 йили АҚШнинг Географик номланишлар Кенгаши, Гуамнинг маъмурий маркази номини — Аганядан, маҳаллий сўзлашувга янада аниқроқ мос келадиган, Хагатнага алмаштиради.\nАҳолиси ва дини. Аҳолининг этник таркиби: чаморро — 47 %, • Филиппиндан келганлар — 25 .%, АҚШликлар ва асли келиб чиқиши Европаликлар — 10 % ни ташкил этади. Ундан ташқари оролда хитойлар, японлар ва кореяликлар истиқомат қилишади. Расмий тили — инглиз. Оролда яшовчиларнинг тахминан 80% -католик динига мансубдир.\nСиёсий тизим. Гуам — 1898 йилдан бошлаб, расман “АҚШ ҳудудига қўшилмаган” даражасига эга бўлиб, 1950 йили АҚШ Копгресси томонидан қабул қилинган Гуам оролининг органик қонуни асосида бошқарилади. Ижроия ҳокимияти – Губернатор томонидан амалга оширилади ва айнан губернатор ҳукуматни тайинлайди. Гуам томонидан АҚШ вакиллар палатасида бир аъзо (овоз бериш ҳуқуқисиз) тайинланган. Қонунчилик ҳокимияти — 15 та сенатордан иборат Қонунчилик мажлиси ҳисобланади. Гуам — АҚШнинг Тинч Океанидаги энг йирик ҳарбий стратегик базаларидан бири ҳисобланади. АҚШ ҳарбийлари асосан, Андерсон авиабазалари ва Апра-Харбор ҳарбий-денгиз базаларида жойлаштирилган.\nИқтисодиёти. Гуам иқтисодиетининг асосини — туризм ташкил этади. Шунингдек оролда жойлашган ва орол майдонининг асосий қисмини эгаллаган АҚШ ҳарбий базалари Гуам ғазнасига сезиларли даражада маблағ ажратиб туради. Қишлоқ хўжалиги оролдаги одамларни озиқ-овқатта бўлган эҳтиёжларини қондиришга етмайди. Гуамнинг асосий савдо ҳамкорлари: АҚШ, Япония ва Тайвань.\nТарихи. Европаликлардан биринчи бўлиб Гуам оролини Ф.Магеллан ўзининг дунё бўйлаб қилган саёҳати давомида, 1521 йили 6 мартда кўрган. 1565 йилдан бошлаб — Испания мустамлакаси ҳисобланади. 1568 йили – оролга биринчи миссионер-иезуитлар сузиб келишган. Шундан сўнг европаликлар олиб кирган касалликлар ва ёвузликлар, таҳқирлар оқибатида оролдаги маҳаллий аҳоли сони кескин қисқариб кетди. Испания ва АҚШ ўртасидаги 1898 йилдаги уруш натижасида, орол АҚШликлар томонидан қўдга олинади. Иккинчижаҳон уруши даврида Гуам ороли, 1941 Йили Япония томонидан босиб олинган илк АҚШ ҳудудларидан бири эди. 1944 йили орол яна АҚШ қўлига ўтди.


“Агар пул топишни билсанг ва ялқовлик қилмасанг – БАА да сен шоҳсан!” – Коммерсант.Уз\nМуҳаббат қаҳрамонликка руҳлантиради\n2008 йилда – ўшанда 20 ёшда эдим – Тошкентдаги салонда косметолог бўлиб ишлардим ва кун ора ишга чиқиб, бир ойда $800 топардим. Мана шу қулай ва одатий ширин ҳаётимни ўзга юртда, икки баробар кам пулга тер тўкиб меҳнат қилишга алмаштирдим. Нега? Хиёнатдан қочдим. Қалбимга малҳам изладим. Муҳаббат эса, гарчи бахтсиз бўлса-да, жасоратга руҳлантиради.\nБААдаги биринчи ишим Умм ал-Қувайн амирлигидаги (ўша пайтлар у араб қишлоғи қаторида эди, бутун амирликда бор-йўғи иккита светофор бўларди) спа-салонда косметологлик бўлди. Бу жойни ушбу салонга мунтазам қатнайдиган бир мижозим орқали топдим. Менежер арзон (БАА ўлчамларига кўра) иш кучини изларкан. Учиб бордим, икки йилга шартнома изоладим. Ҳар ой $417 ола бошладим.\nУмримда ўша спадек бошқа жойда ишлаганим йўқ. Бундан кейин ҳам ишламасман, деб умид қиламан. Биз, янги келганлар, ишонувчан ва маҳаллий қонунлар-у нозик жиҳатларни билмайдиганларни нуқул контракт билан қўрқитардилар. Имзоладингми – ишлаб бер. Ўша пайтлар ҳатто қамоққа олади, деб қўрқардим. Белгиланган вақтдан ошириб ишлардик, баъзида дам олиш кунлари ҳам ишга чиқардик.\nБошида жуда қийин бўлди. Доим йиғлардим, онамни жуда соғинардим, ҳолбуки, Тошкентда онам қаноти остида яшагандим, дея олмайман. Ҳамкасбларим – Марказий Осиё мамлакатларидан келган 25–40 ёшлардаги хотин-қизлар мени овутишарди. Жамоамиз аҳил эди. Улар менга шунчалик ғамхўрлик қилишардики, бир гал жуда катта совға уюштиришган – онамни олиб келганлар. Уйга келсам – онам ўтирибдилар! Улар билан ҳалигача дўстмиз, барчаси ажойиб инсон. Дубайда бундай инсонлар деярли йўқ. Алдов кўп, ҳар қадамда хиёнат.\nМегаполис, кўчмас мулк ва оёқдан чалиш\nСпада икки йиллик контрактимни ишлаб бериб, Дубайга йўл олдим. Пойтахтдаги биринчи йилда иш жойимни тўрт марта ўзгартирдим. Маркетингда ишладим, интерьер дизайни соҳасига қўл уриб кўрдим. Ўшанда мени биринчи бор чув туширишди. Interior Decoration компанияси учун йирик мижоз топдим, менежер эса, барча маълумотларни рақобатчиларга жўнатиб юборди ва мен ҳеч вақосиз қолдим. Алам қилди. Кейинчалик бунда воқеалар кўп бўлди. Агар инсон бундай ҳолатларга кўникмас экан, Дубай – унинг учун эмас.\nКейин Британиянинг The First Group қурилиш компаниясига ишга жойлашдим. Бу менинг кўчмас мулк бозоридаги илк қадамларим эди.\nКомпанияда ишлаш жуда қизиқарли эди. Менимча, Яқин Шарқдаги барча қурилиш компаниялари ичида айнан The First Group маркетинги энг зўр эди. Агентларни новербал мулоқотдан ва, ҳатто, гипнознинг махфий техникаларидан фойдаланиб савдо қилишга ўргатардилар.\nИшга кириш учун суҳбатдан йиқилдим, деб ўйлагандим. Лекин дастлабки контракт таклиф қилдилар. Кейинроқ билсам, бу ўзига хос услуб экан – штатга фақат кўчмас мулк билан ишлаш тажрибасига эга бўлмаган одамларни йиғар эканлар. Мен уларга жуда мос тушдим – кўчмас мулк бозорида ўзимни синаб кўришга интилиш ва тинмайдиган жағ бор эди менда.\nКонтракт имзоладик, ўқув бошланди. Дарсларни жуда қизиқарли ўтардилар, лойиҳани қандай тақдим қилиш кераклиги, бозорнинг қиёсий таҳлилини ўтказмай туриб, мижозни харидга қандай ундаш мумкинлигини ўргатардилар. Айнан The First Groupда мен кўчмас мулк соҳасида ишлаш учун муҳим билимга эга бўлдим.\nОлтинчи мижозимга мен хонадон сота олдим. Бу кутилмаган омад эди.\nThe First Groupда яхшигина пул топардик. Лекин харидорлар ҳам, ҳатто бизнинг ўзимиз ҳам улар фаолиятининг моҳиятини билмас эканмиз. The First Group кўзбўямачилик қилар, ўта сифатсиз кўчмас мулк устига ҳам катта пул қўйиб сотар экан.\nШундан кейин БААдаги энг катта омадсизликка дуч келдим – бу Flash Properties компанияси билан рўй берди. Компания соҳиби қаллоб экан. У харидорлар пулини, сотувчилар комиссиясини йиғиб, қочиб кетди. Ўшанда мен тахминан $35 минг йўқотгандим. Судга мурожаат қилдик. Уни қамадилар, лекин пулимизни қайтариб ололмадик.\nСуд кечаётган даврда (тўққиз ой) мен, ҳужжатларга кўра, пулларимни ўғрилаб кетган одам қўлида ишлардим. У мени бўшатиш ҳақидаги буйруққа имзо чекмаганди, олдин пулимни ундириб бериш ҳақидаги аризамни қайтариб олишимни талаб қиларди. Мен, одил судловга ишониб, бунга кўнмагандим.\nТўққиз ой иш ҳақисиз ( бу ерда бир вақтда иккита ишда ишлаш мумкин эмас), жамғарган пулларим ҳисобидан яшашга тўғри келди. Шунда хавфли вазият юзага келди. Даромадсиз қолгач, мен кредит карталаридан фойдалана бошладим. Асло! Қандай оғир аҳволда қолманг, кредит карталаридан асло фойдаланманг. Мен ўша компанияда ишлаганимнинг салбий оқибатларини ҳануз ҳис этиб яшамоқдаман.\nКейинги компаниям Damac деб аталарди. Ажойиб компания, узоқ йиллик тажрибага эга, кўп иморатлар барпо этган. 700 нафар сотувчиси бор – кўчмас мулк бозоридаги ҳар икки кишининг бири Damacда ишлаган бўлиб чиқади. У ердан фақат кадрлар сиёсатининг ўзига хослиги туфайли кетдим – уларга бор кадрни кўтаришдан кўра, янгисини ёллаш қулайроқ. Бу менг тўғри келмади – мен кейинги босқичга чиқишни хоҳлардим. Компания эса, бунга тўсқинлик қиларди.\nҲозир Omniyatда ишлаяпман. Мен бешта қурилиш компаниясида ишладим, бу улар ичида энг виждонлиси, муносиби ва жиддийи бўлиб чиқди.\nБААдаги иморатларнинг 70 фоизи сифатсиз. Ҳа, улар чиройли ва замонавий, лекин қурилиш компаниялари сифатда тежашга ҳаракат қиладилар. Бир-икки йилдан кейин қувурлар, қулфлар, ойнали пакетлар ишдан чиқа бошлайди.\nOmniyatда сифатли, эксклюзив кўчмас мулк сотамиз. Албатта, нархи ҳам шунга яраша – ўртача нархлардан 20%га баланд.\nМен ойига $4500 ҳамда сотувдан комиссия оламан. Кўчмас мулк бозори сустлашди, комиссиялар камайди. Кўчмас мулк бозорида шундай бўлади – уч ойлаб бирорта савдо бўлмайди, лекин кейин бунинг ҳиссаси чиқиб кетади. $300 минг комиссия ишлаб олиш мумкин бўлган битимлар ҳам бўлади. Менинг тажрибамда бундай ҳол кузатилмаган, менинг энг катта комиссиям $20 минг бўлган.\nҚимматбаҳо ҳаёт ва миллион имкониятлар\nАмирликлар эгри йўлга юрмайдиган инсонлар учун ажойиб мамлакат. Нимадир ноқонуний иш қилсанг-у, қўлга тушсанг – тамом. Узоқ пачакилашиб ўтиришмайди. Шуниси ҳам яхши – БААда жиноят йўқ даражада. Ҳамма ишлайди.\nҲужжатлар борасида мураккаблик йўқ. Интерпол билан, CID (маҳаллий хавфсизлик хизмати) билан муаммолар бўлмаса, ҳамма иш тез ва осон битади. Бу ерда коррупция, пора йўқ, ҳаммаси автоматлаштирилган. Мамлакатда қонуний ҳужжатларсиз яшаб бўлмайди, лекин бу ходимнинг ташвиши эмас, ҳужжатларни расмийлаштириш – иш берувчининг зиммасида.\nМенда фақат Ўзбекистон чиқиш визасини олишда муаммолар туғилади. Яна бир жиҳат – Ўзбекистон фуқароларига, дейлик, британияликларга бўлганидек, бемалол кредит беришмайди.\nБАА инсонни бўшаштиради, асабийлашувга сабаб қолмайди. Бу ерда ҳатто машинани қулфламаслик мумкин. Бундай ҳаёт тарзига тез кўникасиз.\nҲаёт қиммат. Масалан, менинг севимли ресторанимда минимал ҳисоб (салат ва бир бутилка яхши шароб) – $100 атрофида. Агар ўзингиз овқат пиширмай, кўчада тамадди қиладиган бўлсангиз, анчагина пул талаб қилади – ойига тахминан $400. Ўйин-кулгу бундан ҳам қимматга айланади (агар менга қанчага тушишини айтсам, Дубайда нега ҳали ҳам ўз уйим йўқлигини тушуниб оласиз).\nТурар жой жуда қиммат. Хонадон ижарасига бир йилда $18 минг тўлайман. Ҳолбуки, 30 кв. м келадиган ихчам студияда яшайман. Интернет – ойига $110, электр энергияси – $150. Ойликнинг тахминан 30–40 фоизи турар жой тўлови ва коммунал харажатларга кетади. Ижара ҳақи шаҳарнинг бир тупкасидаги студия учун йилига $10 мингдан бошланиб то… телефоним рақами ундан қисқароқ!\nҚалбимга яқин инсонни топишни истайман, қолган жиҳатдан БАА менга жуда ёқади. Бу ерда фуқаролик олиш эҳтимолдан йироқ, шу сабабли Ғарбга кетишни ўйлайман. Канада – яхши вариант. Москвани севаман. Лекин Россия об-ҳавоси менга маъқул эмас. Тошкентга қайтишни истамайман – сиқилиб кетаман, қарашларим ҳам бутунлай ўзгарган.\nАгар пул топишни уддаласанг, ялқовлик қилмасанг – БААда сен шоҳсан. Бу ерда ҳаммаси инсон учун.\nБААда миллион имкониятлар бор ва бари кафтдагидек намоён – танлаб ол, интил ва яша.\nФото: @shugaphotography, omniyat.com, қаҳрамоннинг шахси фотоархиви\nБАА ишбилармон аёл тадбиркорлик\nПредыдущая запись Тамара Ханум — символ освобождения женщины Востока\nСледующая запись После посещения президента поликлиника №32 переехала в новое здание\nТадбиркорлар кичик бизнес муаммоларига ечим таклиф қилиши мумкин\nВ Узбекистане впервые проводится публичное предложение акций населению


22nd Август 2018 / Замондош аёл\t/ 0 comments\nМаҳорат, тажриба ва меҳр уйғунлашган жойда ҳамма вақт кўзланган мақсадга эришади ва барака топади киши.\nМалоҳат Абдуназарова ана шундай ўз меҳнатидан обрў ва барака топаётган пиллакорлардан бири. У киши куп йиллардан буён Оқолтин туманидаги Алишер Навоий маҳалласида яшайди. Оиласининг аҳил-иноқлигига ҳамма ҳавас килади. Беш нафар фарзанди, суюклари набиралари бор. Келинлари Мухлиса, Наргиза , Маҳлиёлар ҳамиша Малоҳат опанинг яқин кўмакчиси. Қўл-оёғи чаққон келинлар юқори сифатли пилла етиштиришда онажонларига ёрдам беришади. Малоҳат Абдуназарованинг хонадонида бўлганимизда, уйларнинг тўрини эгаллаган ипак қуртлари учинчи уйқудан туришган экан.\n-14-15 ёшимдан ипак қурти уруғини парваришлайман, -дейди Малохат опа. — Бу ишнинг сир-асрорларини аввал онам Раҳимахондан ўрганган бўлсам, кейинчалик қайнонам Умихондан пухталадим. Кўз илғар-илғамас ипак қурти уруғи кўз олдингизда жонланиб, оппоққина пиллага айланишининг ўзи мўъжиза. Бунинг ўзига яраша гашти бор. Тут баргларини майдалаб бериб, намлигини меъёрида сақлаб, ҳароратини бир хилда сақласангиз пилладан мўл ҳосил оласиз.\nМалоҳат опа Абдуназарова қўлини қовуштириб ўтирадиганлардан эмас. Пилладан мўл ҳосил олиб, давлатга топширгандан сўнг » эндиги навбат пахта теримига» деб шай турибди. Ана шундай фидойи хотин-қизларимиз бор экан, деҳқонларимиз етиштирган ҳосиллари ерда қолмайди, юзлари ёруғ бўлади.\nИсмингиз To'ldirilishi shart\nЭлектрон почта манзилингиз To'ldirilishi shart


14:20 19.09.2016 (Янгиланган 15:18 19.09.2016)\nМосквада WorldFood Moscow-2016 - XXV халқаро озиқ-овқат маҳсулотлари кўргазмаси бўлиб ўтди. Унда дунёнинг 63 мамлкатидан 1500 дан ортиқ кампаниялар, жумладан Ўзбекистондан ҳам 20 та етакчи корхона иштирок этди.\nТОШКЕНТ, 19 сен — Sputnik. Москвадаги “Экспоцентр” кўргазмалар марказида WorldFood Moscow-2016 — XXV халқаро озиқ-овқат маҳсулотлари кўргазмаси бўлиб ўтди. Унда Ўзбекистондан 20та энг йирик озиқ-овқат корхоналари қатнашди, деб хабар қилмоқда “Жаҳон” ахборот агентлиги.\nКўргазмада Ўзбекистон мева сабзавот етиштириш борасида улкан салоҳиятга эга эканлиги айтиб ўтилди. Хусусан, мамалкатда 17 млн тонна мева-сабзавотлар етиштирилиши ва ундан 4 млн тоннадан ортиғи экспортга жўнатилиши алоҳида эътироф этилди.\nКўргазма ташкилотчилари хабарига кўра, бу йил унда дунёнинг 63 мамлкатидан 1500 дан ортиқ кампаниялар иштирок этган.\nWorldFood Moscow 2016 да Ўзбекистон “Ўзагроэкспорт” АЖ ҳам қатнашиб, россиялик ҳамкорлари билан музокаралар ўтказишди. Музокараларда Ўзбекистондан Россияга еткизиб берилаётган мева-сабзавотлар ҳажмини ошириш масалалари муҳокама қилинди.\nWorldFood Moscow 2016 кўргазмасида Ўзбекистон стенди\n“Ўзагроэкспорт”нинг маркетинг ва экспорт бўйича директори Сардор Абасханов айтишига кўра, бу йил Ўзбекистондан Россияга экспорт қилинадиган мева-сабзавотлар ҳажми 30-40 %га ошди.\n“Келажакда ўзаро ҳамкорликни янада ривожлантириш мақсадида биз мева-сабзавот еткизиб бераётган ўзбекистонлик корхоналарга қўшимча имтиёзлар берилиши ҳақида келишиб олдик. Шунингдек биз айни дамда Москва ва Санкт-Петербургда савдо уйлари ташкил қилишнинг биринчи босқичида турибмиз. Кейинчалик Россиянинг барча ҳудудларида шундай савдо уйлари ташкил қилинади”, — деди Абасханов.\nУшбу кўргазма биз учун муваффақиятли бўлди, Россиянинг энг йирик савдо тармоқлари билан алоқа ўрнатдик, деб сўзини давом эттирди Абасханов.\nРоссия Миллий улгуржи-тақсимлаш марказлари биринчи ижроия директори Владимир Лищук ҳам ўзбекистонлик маҳсулот еткизиб берувчилар билан ишлаш ниятида эканлигини таъкидлади.\n“Ўзбекистонлик маҳсулот еткизиб берувчилар билан ишлашга бизда катта хохиш бор. Биз Россия расталарида Ўзбекистондан имкон қадар кўпроқ маҳсулот кўришни истаймиз”, — деди Лищук.\n“Охирги йилларда Москвадаги озиқ-овқат кўргазмасида Ўзбекистондан олиб келинаётган хилма-хил маҳсулотларни кўришдан жуда хурсандман. Бу Ўзбекистон қишлоқ хўжалиги саноатининг бутун дунё томонидан юқори даражада эътироф этаётганидан дарак беради. Биз Ўзбекистон мева-сабзавотларининг сифати жуда юқори деб ҳисоблаймиз, шуни учун уни Россия бозор ва савдо тармоқларида кўришни истаймиз”, — деди Федерация Кенгашининг Қишлоқ хўжалиги ва озиқ-овқат сиёсати қўмитаси раиси ўринбосари Сергей Лисовский.


Қозоғистон, Россия ва Тожикистонга янги автобус қатновлари йўлга қўйилмоқда\nЖорий йилнинг 25 сентябрь кунидан қўшни Қозоғистон Республикасининг Хоргос ва Петропавловск шаҳарларига мунтазам автобус қатновлари йўлга қўйилади. Мазкур йўналишларда “Uzautotrans Service” корхонаси замонавий Yutong автобусларида хизмат кўрсатади.\nТранспорт вазирлиги хабарига кўра, “Тошкент-Хоргос” йўналишининг умумий масофаси 1235 км.ни ташкил этади. Қатновлар ҳафтанинг душанба ва пайшанба кунлари амалга оширилади. Автобуслар “Тошкент” автовокзалидан соат 10:00 да йўлга чиқади. Чипта нархи эса 200 000 сўм этиб белгиланган.\n“Тошкент-Петропавловск” йўналишида эса қатновлар кун ора амалга оширилади. Автобус “Тошкент” автовокзалидан соат 19:00 да жўнаб кетади. Мазкур қатновнинг йўналиш масофаси 2150 км бўлиб, чипта нархи 337 000 сўмни ташкил этади.\nШунингдек, “Uzautotrans Service” корхонаси 24 сентябрдан эътиборан “Тошкент-Қозон”, “Тошкент-Нур-Султон” ва “Тошкент-Хўжанд” йўналишларида ҳам мунтазам қатновларни амалга оширишни бошлайди.\n“Тошкент-Қозон” йўналиши бўйича қатновлар ҳафтанинг сешанба ва жума кунлари амалга оширилади. Автобус соат 11:00 да “Тошкент” автовокзалидан жўнаб кетади. “Тошкент-Қозон” халқаро автобус йўналишининг масофаси 2651 км бўлиб, йўлкира ҳақи 500 000 сўмни ташкил этади. Сафар давомида автобуслар Ўзбекистоннинг “Ғишт кўприк”, Қозоғистон Республикасининг “Жибек Жўли” ва “Жайсан” ҳамда Россия Федерациясининг “Сагарчин” чегара божхона постларидан ўтади.\n“Тошкент-Нур-Султон” йўналишида қатновлар кун ора амалга оширилади.1646 км тенг масофани автобуслар 27 соат 30 дақиқада босиб ўтади. Ушбу йўналишда чипта нархи 220 000 сўмни ташкил этади.\n“Тошкент-Хўжанд” йўналишида қатновлар ҳар куни амалга оширилади. Автобуслар “Тошкент” ва “Хўжанд” автовокзаллари ўртасида Нурафшон, Бўка шаҳарлари орқали ҳаракатланиб, “Ойбек” ва “Фотеҳобод” назорат ўтказиш пунктларидан ўтади. Ушбу йўналиш масофаси 174 км га тенг бўлиб, чипта нархи 50 000 сўмни ташкил этади.\n16:51 / 19.10.2019\nҚозоғистонда фарзандининг ҳаётини сақлашга уринган ота вафот этди\n21:55 / 18.10.2019\nҚорақалпоғистон ва Манғистау вилояти ўртасидаги участкаларда Давлат чегараси демаркацияси бўйича якуний ҳужжатлар лойиҳалари тайёрланди\n21:39 / 18.10.2019\nҚозоғистонда юз берган ЙТҲ оқибатида Ўзбекистон фуқароси оғир жароҳатланиб касалхонага ётқизилди


10:24 / 22.12.2016\nАмериканинг Apple корпорацияси Ҳиндистон ҳудудида ўз маҳсулотларини ишлаб чиқариш учун рухсат олишга уринмоқда, деб ёзган The Wall Street Journal нашри.\nУ Ҳиндистон ҳукуматидаги манбаларига асосланган ҳолда шу ҳақда маълум қилмоқда. Унга кўра, корпорация раҳбарияти ўтган ойда шундай таклифни юборган. Apple ўз маҳсулотлари савдосини сезиларли ошириш ва шу билан Жануби-Шарқий Осиёдаги бозорини кенгайтиришни хоҳламоқда. Нашрнинг ёзишича, бугунги кунда компаниянинг Ҳиндистон смартфонлар бозоридаги улуши 5 фоиздан ошмайди.\n"Apple Ҳиндистонда Хитойда эришилган муваффақиятидан ўзиб кетмоқчи", - дея манбаси сўзларидан иқтибос келтиради газета.\n1976 йилда асос солинган Apple компанияси iPhone смартфонлари, iPad планшет компьютерлари, iPod мусиқа плеерлари, MacBook ноутбуклари, iMac стол компьютерларини ҳамда бошқа юқори технология маҳсулотларини ишлаб чиқаради. Корпорация дунёдаги энг йирик компаниялардан бири ҳисобланади, унинг бозор капиталлашуви октябрь ойи охирига кўра, 620 млрд АҚШ долларидан ошиб кетган.\nҲиндистон iPhone Хитой Apple iPad


Бош сахифа > Янгиликлар > ЭРОННИНГ ШААЛ ШАҲРИ ВА НАВОИЙ ШАҲРИ ЎЗАРО БИРОДАР ШАҲАРЛАР\nНавоий вилояти ҳокими К.Б.Турсунов Эрон Ислом Республикасининг Қазвин вилояти тадбирокорлари ва ҳукумат вакилларидан иборат делегацияни қабул қилди.\nУчрашув давомида дастлаб делегация вакиллари Навоий вилоятида асьфалт ишлаб чиқариш заводини қуриш истаги борлигини билдирди. Шундан сўнг, Қазвин вилояти Шал шаҳри ва Навоий вилояти Навоий шаҳри ўртасида ўзаро биродар шаҳарлар алоқасини ўрнатиш бўйича музокаралар ўтказилди.\nБундан ташқари, инвесторлар қишлоқ хўжалиги йўналишида чорвачилик, боғдорчилик ҳамда писта етиштиришни ташкил қилиш бўйича лойиҳаларга инвестиция киритиш истагини ҳам билдирди.\nУчрашув сўнгида Навоий вилояти ҳамда Эроннинг Қазвин вилояти ўртасида ўзаро савдо-саноат кооперация алоқаларини ўрнатиш бўйича музокаралар ўтказилди.\nКўрилганлар сони: 1735


Ўзбекистонлик юнун-рум курашчилари халқаро турнирда 11 медални қўлга киритди\n18:10 / 15.03.2016\nЮнон-рум кураши бўйича Ўзбекистон ёшлар терма жамоаси аъзолари Қозоғистонда ташкил этилган халқаро турнирда ўн бир медалга сазовор бўлди. Бу ҳақда ЎзА хабар бермоқда.\nТажрибали спортчимиз, ўсмирлар ўртасида Осиё чемпиони, II ўсмирлар Олимпиадаси ғолиби Илҳом Баҳромов вазни 55 килограммгача бўлган курашчилар беллашувида барча рақибини мағлубиятга учратиб, шоҳсупанинг энг юқори поғонасига кўтарилди.\nВазни 50 килограммгача бўлган полвонлар баҳсида Жасур Ортиқбоев, 60 килограммгача оғирликдаги курашчилар ўртасида Жавоҳир Мираҳмедов, 120 килограммгача вазн тоифасидаги полвонлар беллашувида Далер Раҳматов биринчи ўринни эгаллади.\nТерма жамоамиз аъзоларидан Лочин Жўраев, Абубакр Алимов, Жалғас Бердимуродов кумуш медални қўлга киритди. Муҳаммадқодир Юсупов, Салоҳиддин Холматов, Жаҳонгир Мадумаров ва Музаффар Комилжонов бронза медалга лойиқ топилди.


Узоқ муддатга сафарга боришим мумкинми?\n— Ташкилотда иш юритувчи бўлиб ишлайман. Бошлиқ томонидан бошқа вилоятга 2 ойлик хизмат сафарига боришим кераклиги айтилди. Лекин узоқ вақт оиламни ёлғиз ташлаб кетишни хоҳламаяпман. Бунда хизмат сафари муддатини қисқартириш мумкинми?\n— Ўзбекистон Республикаси ҳудудидаги хизмат сафарлари тўғрисида йўриқномага (рўйхат рақами: 1268-сон) кўра, ходимларни хизмат сафари муддати ташкилот раҳбари томонидан белгиланади ва ҳар бир ҳолат учун йўлдаги вақтни ҳисобга олмаган ҳолда 40 кундан кўп бўлмаслиги керак. Сизнинг ҳолатингизда 2 ойлик хизмат сафарини белгилаш ноқонуний.\nҚўл телефонига видеога олсам бўладими?\n— ЙПХ ходими йўлда кетаётганимда мени тўхтатди. Хавфсизлик чорасини кўриш учун ўзимнинг шахсий телефонимга ўзаро суҳбатимизни видеога олмоқчи эдим. ЙПХ ходими бунга менинг ҳуқуқим йўқлигини айтди. Бу тўғрими?\n— Йўқ, нотўғри. Вазирлар Маҳкамасининг 2018 йил 1 декабрдаги 975-сон қарори билан тасдиқланган “Йўл-патруль хизмати ходимларининг йўл ҳаракати қатнашчилари билан ўзаро муносабатлари ҳамда махсус мосламалардан фойдаланиши тартиби тўғрисида”ги низомга кўра йўл ҳаракати қатнашчилари ЙПХ ходими билан ўзаро муносабатини ўзига тегишли аудио, фото ва видео қурилмага қайд қилиш ҳуқуқига эга.\n— Бундан бир неча йил олдин кадастр ҳужжатларисиз уй қуриб олган эдим. Ушбу уй ўзбошимчалик билан қурилган, дея ҳисобланиб, бу борада кўплаб муаммоларга дуч келаяпман. Яқинда ўзбошимчалик билан қурилган иморатларга кадастр ҳужжатлари берилиши ҳақида эшит\n— Президентимизнинг 2018 йил 20 апрелдаги “Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида”ги Фармони имзоланди.\nФуқароларнинг ўзбошимчалик билан эгаллаб олинган ер участкалари ёки иморат қуриш учун рухсатнома олмасдан қурилган турар жойларига нисбатан мулк ҳуқуқини эътироф этиш бўйича бир марталик умумдавлат акцияси эълон қилинди.\nАкция 2019 йил 1 майга қадар давом этади.\nМулк ҳуқуқини эътироф этиш ва кадастр ҳужжатларини бериш учун 2 та шарт қўйилади. Яъни, ушбу ер участкаси (участканинг бир қисми) унга қонун ҳужжатларига мувофиқ тураржой қуриш учун ажратилиши мумкин бўлмаган ер майдонида жойлашмаган бўлиши керак.\nШунингдек, ўзбошимчалик билан қурилган иморат шаҳарсозлик нормалари ва қоидалари талабларини бузмаётган ҳамда унинг сақлаб қолиниши бошқа шахсларнинг ҳуқуқлари ва қонун билан қўриқланадиган манфаатларини бузмаса ёхуд фуқароларнинг ҳаёти ва соғлиғига хавф туғдирмаётган бўлиши лозим.\nАдлия вазирлиги ҳузуридаги юристлар малакасини ошириш маркази тингловчиси\nБеш иш кунидан ошмаслиги керак\n— Ўзбекистон Республикасидан ташқарига чиқишни талаб қиладиган шошилинч даволаниш заруриятини, оғир касаллик ҳолатларини ёки яқин қариндоши вафот этганлигини тасдиқловчи ҳужжатлар мавжуд бўлганда фуқарога ва унга ҳамроҳлик қилувчи шахсларга стикерни расмийлаштириш муддати чет элга чиқиш ҳуқуқини чеклаш учун асос бўлмаган тақдирда, 5 иш кунидан ошмаслиги керак.\nСаволга Адлия вазирлиги масъул ходими Азиза ҲАКИМОВА жавоб берди.\nКредитни қандай олсам бўлади?\n● қишлоқ хўжалиги маҳсулотларини ишлаб чиқаришини ташкил этиш;\n● шахсий томорқа участкаларида маҳсулот етиштириш;\n● чорвачилик билан шуғулланиш учун банклар томонидан аҳолига 3 ойдан 6 ойгача бўлган имтиёзли давр билан, энг кам иш ҳақининг 100 баравари миқдоригача (17 224 000 сўмгача) йиллик 7 фоиз ставкада 3 йил муддатга микрокредитлар ажратилади.\nСаволга Адлия вазирлиги масъул ходими\nСардор МИРЗОКАРИМОВ жавоб берди.\n— Айтинг-чи, миллий қонунчилигимизда жамоат жойларида спиртли ичимлик истеъмол қилиб, турли ҳақоратли сўзлар билан атрофдагиларни ҳақоратлаганлик учун қандай жавобгарлик мавжуд? Г.АРСЛОНОВА, Бухоро вилояти\n— Маъмурий жавобгарлик тўғрисидаги кодексга кўра майда безорилик, яъни жамоат жойларида уятли сўзлар билан сўкиниш, фуқароларга ҳақоратомуз шилқимлик қилиш ҳамда жамоат тартибини ва фуқароларнинг осойишталигини бузувчи шу каби бошқа хатти-ҳаракатларда ифодаланган жамиятда юриш-туриш қоидаларини қасддан менсимаслик —\nэнг кам иш ҳақининг уч бараваридан беш бараваригача миқдорда жарима солишга ёки ўн беш суткагача муддатга маъмурий қамоққа олишга сабаб бўлади.\nСаволга Бухоро туман маъмурий суди раиси Завқиддин МУЗАФАРОВ жавоб берди.\n— Холам ҳеч қаерда ишламайди. қарамоўида бир нафар фарзанди бор. деҳқончилик билан кун кечиради. холам ҳозирги кунда қандай имтиёзга эга. яъни, ижтимоий ёрдам олиш ҳуқуқига эгами? Илҳомжон ЭРДАНОВ\n— Агар фуқаро маҳалла фуқаролар йиғинидаги кам таъминланган оилалар рўйхатида турса, Вазирлар Маҳкамасининг 2013 йил 15 февралдаги 44-сон қарори билан тасдиқланган “Кам таъминланган оилаларга ижтимоий нафақалар ва моддий ёрдам тайинлаш ва тўлаш тартиби тўғрисида”ги Низомга асосан болали оилаларга нафақа ва моддий ёрдам 6 ой муддатга, бола парвариши бўйича нафақа эса 12 ойга тайинланади, бироқ бола икки ёшга тўлган ойдан кейинги ойга ўтмаслиги кераклиги белгиланган.\nБолали оилаларга нафақа, бола парвариши бўйича нафақа ва моддий ёрдам ҳар бир оила аъзосига ўртача ойлик жами даромад миқдори жами даромад аниқланаётган давр учун белгиланган энг кам ойлик иш ҳақининг 1,5 баравардан ортиқ бўлмаган оилаларга тайинланади.\nНизомда 14 ёшгача бўлган икки ва ундан ортиқ болаларни тарбиялаётган, бошқа қариндошлардан алоҳида яшаётган бева аёллар (бева эрлар); ногирон боласи (болалари) бўлган оилаларга нафақа, бола парвариши бўйича нафақа ва моддий ёрдам олишда устунлик ҳуқуқига эгалиги кўрсатилган.\nАгар фуқаронинг яшаш шароити ва даромади юқоридаги талабларга жавоб берган тақдирда ҳудудлардаги маҳалла фуқаролар йиғини орқали нафақа ёки моддий ёрдамдан бирини олиш ҳуқуқига эга бўлади.\nСаволга Бюджетдан ташқари пенсия жамғармаси\nмасъул ходими М.ШОҚАЛАМОВ жавоб берди.\n— Пенсияга чиқишда иш стажи ва иш ҳақлари қандай ҳисобланади? Гулчеҳра ҚУВВАТОВА\n— “Фуқароларнинг давлат пенсия таъминоти тўғрисида”ги Қонуннинг 37-моддасига ҳамда Вазирлар Маҳкамасининг 2011 йил 8 сентябрдаги “Давлат пенсияларини тайинлаш ва тўлаш тартибини янада такомиллаштиришга йўналтирилган норматив-ҳуқуқий ҳужжатларни тасдиқлаш тўғрисида”ги қарорига кўра, фаолият тури, мулк ва хўжалик юритиш шаклларидан қатъи назар, ходим давлат томонидан ижтимоий суғурталанган ҳолда бажарган ҳар қандай иш, агар у Молия вазирлиги ҳузуридаги бюджетдан ташқари Пенсия жамғармасига суғурта бадаллари тўлаган бўлса стажга олиниши, 1965 йилдан кейинги давр учун жамоа хўжалигидаги иш стажини ҳисоблаб чиқаришда, агар жамоа хўжалиги аъзоси узрсиз сабабларга кўра жамоа хўжалигида белгиланган меҳнатда иштирок этиш минимумини бажармаган бўлса, ишланган вақтнинг амалда давом этган даври ҳисобга олиниши белгилаб қўйилган.\n— 2016 йил коллежни битирганман. 1986 йил туўилганман. Биринчи маротаба бюджет ташкилотига ишга кирдим. Бир йилдан буён ишлаб келмоқдаман. Менга даромад солиўидан қандай имтиёз берилиши мумкин? Ҳаётбек ҲОЖИМУРОДОВ\n— Ўзбекистон Республикаси Президентининг 2017 йил 5 июлдаги ПФ-5106-сонли “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги Фармонига асосан, 2018 йилнинг 1 январидан бошлаб таълим муассасасини тамомлаганига уч йил бўлмаган, биринчи марта ишга қабул қилинган ёшларга даромад солиғини биринчи йил учун 50 фоиз, иккинчи ва учинчи йиллар учун эса 25 фоизга камайтириши белгиланган.\nШунга кўра, таълим муассасасини тамомлаганингизга уч йил тўлмаган бўлса ва биринчи марта иш қабул қилинган бўлсангиз ушбу имтиёз Сизга нисбатан татбиқ этилади.\nСаволга Давлат солиқ қўмитаси юридик хизмат ходими\nЖамолиддин МАМЕТОВ жавоб берди.\n— Меҳнат таътилидаги ишчи ходим таътил вақтида тушунтириш хати ёзиши мумкинми? Фарҳод АБДУВАХОБОВ\n— Меҳнат қонунчилигида меҳнат таътили даврида ходимдан тушунтириш хати талаб қилиниши мумкин эмаслиги тўғрисида норма белгиланмаган. Фақат ушбу тушунтириш хати ходимга келгусида интизомий жазо қўллаш учун талаб қилинаётган бўлса Меҳнат кодексининг 182-моддасига мувофиқ интизомий жазо бевосита ножўя хатти-ҳаракат аниқлангандан кейин, аммо бу хатти-ҳаракат аниқлангандан бошлаб, ходимнинг касал ёки таътилда бўлган вақтини ҳисобга олмасдан, узоғи билан бир ой ичида қўлланилади.\nСаволга Адлия вазирлиги масъул ходими Жаҳонгир ИСМОИЛОВ жавоб берди.


Ўзбекистонда яна бир, Қуйи Чотқол ГЭС қурилиши бошланди » Новости Узбекистана сегодня: nuz.uz\nНовости Узбекистана → ИҚТИСОДИЁТ ва БИЗНЕС → Ўзбекистонда яна бир, Қуйи Чотқол ГЭС қурилиши бошланди\n26-08-2019 10:18 0 1881 Рейтинг1 Чоп этиш\nЎзбекистон Республикаси Президентининг 2017 йил 2 майдаги “2017-2021 йилларда гидроэнергетикани ривожлантириш чора-тадбирлари Дастури тўғрисида”ги ПҚ-2947-сонли қарори билан республикамизнинг табиий сув оқимлари ва сув хўжаликлари объектларида янги гидроэлектростанциялар қуриш ва ишлаб турганларини модернизация қилиш бўйича инвестициявий лойиҳалар рўйхати тасдиқланган.\nРўйхатга кўра, Тошкент вилоятининг Бўстонлиқ туманидаги Чотқол дарёсида ҳам гидроэлектростанция қуриш белгиланган эди.\nЛойиҳа бўйича капитал қўйилмалар ҳажми 125 487,33 минг еврони ташкил этиб, улардан 47 631,17 минг евро миқдоридаги маблағни асосий гидрокучланишли ва ёрдамчи асбоб-ускуналарни харид қилиш учун йўналтириш белгиланган. Буюртмачининг қолган харажатлари 8 995,57 минг еврога баҳоланган. Шунингдек, қурилиш-монтаж ишлари учун 68 860,59 минг евро ажратиш режалаштирилган. ГЭС нинг ишга туширилиши муҳандис-техник ихтисосликка эга бўлган 39 нафар кишини иш билан таъминлаш имконини беради.\nКуни кеча ушбу ГЭСни қуриш бўйича амалий ишлар бошланди. Гидроэнергетика соҳаси фахрийлари, “Ўзбекгидроэнерго” АЖ раҳбарияти, ҳамкор ташкилотлар вакиллари иштирокида ГЭС пойдеворига биринчи ғишт қўйилди. Янги иншоот 60 ой давомида, яъни 2019-2023 йилларда қурилиб, эксплуатацияга топшириши режалаштирилган.\nТаъкидлаш жоизки, мамлакатимизда электр энергиясини ишлаб чиқаришда ГЭСларнинг иштироки йилдан йилга ошиб бормоқда ва бугунги кунда уларнинг улуши 15 фоизни ташкил қилмоқда. Гидроэнергетика соҳасида бошланган изчил ислоҳотлар ҳамда жадал суръатларда олиб борилаётган қурилиш ва бунёдкорлик ишлари аҳоли ва саноат тармоқларининг электр энергиясига бўлган талабини қондиришга хизмат қилади. Масаланинг яна бир муҳим жиҳати шундаки, янги бунёд этилаётган ГЭСлар энергия манбаи бўлиш билан бирга, кўплаб янги иш ўринлари яратилишига ҳам замин яратади.


1 сўмга тенг қийматдаги давлат объектларини харид қилинг ва ўз бизнесингизни йўлга қўйинг!\n17:50 / 14.05.2019\nТадбиркорлик фаолиятини нимадан бошлашни ўйлаяпсизми? Балки хусусий меҳмонхона, кафе ёки ресторан очмоқчидирсиз? Ёки ишлаб чиқариш билан шуғулланиш учун цех, завод ёки фабрикабоп жой керакми? "E-IJRO AUKSION" электрон онлайн-аукцион савдоларига чиқарилган бошланғич баҳоси 1 сўмга тенг қийматдаги давлат объектлари орасида айнан сиз истаган бино ва иншоотлар ҳам борлиги шубҳасиз. www.e-auksion.uz сайтига кириб ўзингизни қизиқтирган объектни танланг ва онлайн-аукционларида иштирок этиб, режаларингизни амалга оширинг.\n"E-IJRO AUKSION" электрон онлайн-аукцион савдоларида Давлат активларини бошқариш агентлигининг ҳудудий бошқармалари томонидан кўплаб бўш турган давлат мулки объектлари бошланғич баҳоси 1 сўмга тенг қийматда савдога чиқарилмоқда. Уларнинг айримлари билан қуйида танишишингиз мумкин:\nБухоро вилояти, Ғиждувон тумани, Барака МФЙ Янгиер аҳоли пунктида жойлашган Дала шийпон бино ва иншоотлари;\nФарғона вилояти, Риштон тумани, Пастки Булоқбоши МФЙ Булоқбоши қишлоғида жойлашган Пастки Булоқбоши ҚВП биноси;\nСурхондарё вилояти, Денов тумани, "Денов" ҚФЙ "Юрчи" махалласида жойлашган Ошхона биноси;\nҚорақалпоғистон Республикаси, Тўрткўл тумани, МФЙ "Кумбаскан" ОФЙда жойлашган 2 қаватли маъмурий бино;\nШунингдек, Тошкент шаҳрида қуйидаги давлат кўчмас мулк объектлари эндиликда 20% арзонлашган нархда онлайн-аукционга чиқарилди:\nТошкент шаҳар, Шайхонтоҳур тумани, Бунёдкор кўчаси 4а-уйда жойлашган 1-қаватли бинонинг фойдаланилмаётган ертўла қисми баҳоланган нархи 1 024 669 829,40 сўм. Дастлаб, бу объект 1 195 448 134,3 нархда онлайн-аукционга чиқарилган эди.\nТошкент шаҳар, Учтепа тумани, Саккокий кўчаси, 3а-уйда жойлашган бино ва иншоотлар баҳоланган нархи 26 652 675 568,80 сўм. Дастлаб, ушбу машҳур объект 31 094 788 163,6 нархда онлайн-аукционга чиқарилган эди.\nОнлайн-аукционга чиқарилган давлат кўчмас мулк объектларининг тўлиқ рўйхати билан www.e-auksion.uz сайтида танишишингиз мумкин.\n“E-IJRO AUKSION”нинг ижтимоий тармоқлардаги расмий канал ва саҳифалари:\nTelegram : @onlineauksionuz\n«E-IJRO AUKSION» шаффофликни таъминлай оладими?\n18:07 / 02.04.2019\nСиз истаган ва излаган кўчмас мулк объектлари бугун онлайн-аукционда!\nТадбиркорлик ва бизнесни ривожлантиришнинг ишончли ечими - “E-IJRO AUKSION”да!


Чорвоққа Ғазалкентни айланиб ўтиб олиб борувчи йўл ташкил этилмоқда\nТошкентдан Чорвоққа бориб келишда Ғазалкент шаҳрига кирмасдан ўтиб кетиш имконияти яратилади, деб маълум қилди Туризмни ривожлантириш давлат қўмитаси раиси ўринбосари Фахриддин Давруков.\n«Маълумки, Тошкент вилояти Бўстонлиқ туманидаги Ҳожикент сиҳатгоҳи ёнидан ўтган йўлнинг торлиги сабаб у ерда тирбандликлар юзага келмоқда. Бугунги кунда Ўзбекистон ҳукумати томонидан шу йўлни кенгайтириш ишлари олиб борилмоқда.\nШу билан бирга, сайёҳларга қулайлик яратиш мақсадида Чорвоқ туристик зонасига Ғазалкент шаҳрини айланиб ўтиб олиб борувчи йўл ташкил қилинмоқда. Бунда йўловчиларга Ғазалкент шаҳрига кирмасдан ўтиб кетиш имконияти яратилади.\nБундан ташқари, сайёҳларнинг Чорвоқ, Чимён ва Амирсой ҳудудига чиқиб кетиш йўлида ҳосил бўлаётган тирбандликларни бартараф қилиш мақсадида Ғазалкент шаҳридаги кўприк ҳам замонавий талаблар асосида қайта таъмирланиб ишга туширилди», – дея Давкуровнинг сўзларини келтирмоқда қўмита ахборот хизмати.\nЭслатиб ўтамиз, май ойида Тошкентда илк уч қаватли йўл ўтказгич қуриб битказилган, лойиҳа «Тошкент-Чимён» йўналиши бўйича масофани 22 километрга қисқартириши маълум қилинган.\n11:25 / 16.06.2021\n17:34 / 20.05.2021\nБўстонлиқда Тошкент шаҳар ИИББ ходими иштирокида ЙТҲ содир бўлди


Мустақилликнинг 28 йиллиги «Жонажон Ўзбекистоним, мангу...\n08.07.2019 20:18 0 17269\nЎзбекистон Республикаси давлат мустақиллигининг йигирма саккиз йиллик байрамига тайёргарлик кўриш ва уни ўтказиш тўғрисидаги Президент қарори қабул қилинди. Бу ҳақда Адлия вазирлигининг «Ҳуқуқий ахборот» канали хабар берди.\nҚарор билан давлат мустақиллигининг 28 йиллик байрамига тайёргарлик кўриш ва уни ўтказиш бўйича республика комиссияси тасдиқланди.\nКомиссия «Жонажон Ўзбекистоним, мангу бўл омон!» деган бош ғояни ўзида мужассам этган ташкилий-амалий, маънавий-маърифий тадбирлар ҳамда тарғибот-ташвиқот ишлари дастурини ишлаб чиқади.\nИстиқлолни тараннум этадиган энг яхши қўшиқ ва мусиқа асарлари учун «Ягонасан, муқаддас Ватан!» республика танловининг якуний босқичи ўтказилади.\nТанлов ғолиблари ва совриндорлари Мустақиллик байрами арафасида эълон қилинади ва тақдирланади.\nШунингдек, «Энг улуғ, энг азиз», «Ранглар жилосида – она диёр», «Ватан учун яшайлик!» каби анъанавий кўрик-танловлар ўтказилади.\nғоя байрам Мустақиллик